text:
For di e momentu ku Jeugdreclassering haña un kaso te na e momentu ku sera un kaso tin diferente fase nan ku e Jeugdreclassering tin ku kana:
- Fase di Mèldu
- Fase di Preparashon
- Fase di Sondeo
- Traha un Plan (PVA)
- Ehekushon di e Plan
- Fase final
1. Fase di Mèldu
AJJC ta risibí un mèldu di:
- Polis
- Ministerio Públiko
- Voogdijraad
- JJIC
- Reclassering
- Mayor / Edukadó
- Skol
- Leerplichtambtenaar of Leerplichtbrigade
E kasonan ta drenta serka e direktiva di AJJC. E direktiva ta analisá e kasonan i mester parti esaki bou di e trahadonan, denter di 2 dia di trabou.
2. Fase di Preparashon
Promé yamada telefóniko
Na e momentu ku un Jeugdreclasseerder risibí un kaso, e tin ku tuma kontakto telefóniko ku e hóben dentro di 2 dia di trabou. E metanan di e yamada telefóniko aki ta:
- Hasi promé kontakto ku e hóben;
- Laga e hóben sa ku e ta di mèldu na AJJC Jeugdreclassering;
- Traha afsprak ku e hóben pa e promé kombersashon personal pa sera konosí i e promé bishita na kas.
Kombersashon kara kara ku e hóben
Ora un trahadó risibí un kaso, dentro di 5 dia di trabou e tin ku hiba un kombersashon personal (kara kara) ku e hóben, i si ta posibel tambe ku su mayoranan.
E promé kombersashon ta tuma lugá den e propio konteksto di e hóben, kual ta kaminda ku e hóben ta biba. Si pa kualke motibu no por tene e kombersashon na kas, e Jeugdreclasseerder ta invitá e hóben i su mayornan na ofisina.
Den e kombersashon pa sera konosí lo papia tokante e siguiente puntonan:
- Kiko ta AJJC
- Kiko AJJC ta hasi
- Motibu ku a mèldu
- Forma di guia ku e hóben ta haña: “Toezicht en Begeleiding” òf “Maatregel Hulp en Steun”
- E kondishonan poné den e vonnis
- Yudansa obligatorio i e konsekuensianan si dado no kumpli ku e afspraknan i kondishonan stipulá
- Sirkunstansianan di biba di e hòben
- Problema i of yudansa ku e hòben tin mester
- Motivashon di e hóben i su edukadornan / mayornan
Ta dependé di e situashon i e nivel di komprenshon di e hóben si e Jeugdreclasseerder ta papia di e delito for di e promé kombersashon òf di e ta toka e tema ei den e di dos kombersashon.
Toezicht en Begeleiding
E hóben ta haña e medida “Toezicht en Begeleiding” (Supervishon i Guia) na momento ku e wòrdu suspendé for di e aresto preventivo (voorarrest) te dia ku e hóben mester presentá dilanti Hues. E Jeugdreclasseerder apuntá mester hasi un investigashon di e hóben su situashon pa hinka den e Plan di Akshon i alabés supervisá i guia e hóben pa prevení residivismo. E medida “Hulp en Steun” (Yudansa i Apoyo) ta wòrdu duná na e hóben despues ku Hues deklaré kulpabel di e delitu pa kual e tabata sospechoso.
Maatregel Hulp en Steun
Si e hóben ta bou di guia den kuadro di “Maatregel Hulp en Steun”, e Jeugdreclasseerder ta hasié konsiente ku e guiansa di AJJC no ta boluntario, sinó obligatorio. Si e hóben no tene su mes na afsprak i reglanan stipulá, e Jeugdreclasseerder por para e guia. E Jeugdreclasseerder ta traha un asina yamá “afloopbericht” (rapòrt pa finalisá e trajekto di guia) i e ta mèldu e hóben bèk na Ministerio Públiko.
3. Fase di Investigashon
E fase aki ta dura 4 pa 5 siman. Denter di e periodo di investigashon e Jeugdreclasseerder ta mira e hóben algún biaha i alabés e ta aserká algún persona yegá di e hóben ku por duna informashon tokante e hóben. Eseinan ta: edukador, mayor, skol, organisashonan ku a/ta duna e hóben yudansa.
4. Traha un Plan di Ehekushon (PVA)
E Jeugdreclasseerder tin 4 pa 5 siman pa hasi un investigashon den e kaso di e hóben. E tin ku kolektá informashon pa asina e por traha un rapòrt. E rapòrt aki ta un Plan di Akshon (PVA), i e mester ta kla denter di 6 siman desde e dia ku a mèldu e hóben na AJJC. E PVA ta duna bista riba: e faktoran di riesgo den e hóben su bida, e faktornan protektivo, su metanan, i e sirkunstansianan di bida. Ta dependé di e motibu di a mèldu e hoben na AJJC ku e Jeugdreclasseerder tin ku duna un konseho tokante e medida di kastigu ku e hóben tin ku haña. E PVA ta duna tantu e hóben komo e Jeugdreclasseerder direkshon de e guia na e hóben.
Ta traha un PVA den e siguiente okashonan:
- Ora un hóben wòrdu di skòrs wardando riba e dia ku e mester presentá na Korte
- Den kuadro di guia despues di un “PIJ-maatregel”
- Ora e Hues dikta ku un hóben tin ku haña “Maatregel Hulp en Steun”
Na momento e PVA ta kla e Jeugdreclasseerder tin ku pasa den esaki huntu ku mayor i hóben pa nan por sa kiko tin den dje. E proseso di guia ta di e hóben, pero e mayornan/edukadornan tambe ta wòrdu involukrá mirando ku nan lo ta esnan responabel pa progreso di nan yu.
Ta importante pa e hóben komprondé kiko ta pará den e PVA. Pa e motibu aki ta hasi uso di palabranan fasil i komprendibel pe hóben.
Semper e PVA ta wordu kontrolá i koregí dor di e spesialista di komportashon di AJJC i e direktiva di AJJC promé ku esaki bai Ministerio Públiko òf promé ku e guia kuminsá.
5. Fase di Ehekutashon
E Jeugdreclasseerder ta guia e hóben según metanan stipulá den e PVA i nesesidat di e hóben pa por evitá residivismo. E frekuensia di kontakto ta dependé di lokual ku e Jeugdreclasseerder a pone den e PVA. Den kasonan ku tin riesgo grandi pa residivismo e guia ta bira mas intensivo. E Jeugdreclasseerder ta hasi bishita na kas tur siman i tin kontakto telefóniko regularmente ku e hóben, su mayornan, edukadornan i instasianan konserní. Si e riesgo pa risidivismo ta bahandano e frekuensia di kontakto tambe por baha i e bishita na kas lo por sosodé 1 biaha pa luna.
6. Fase final
Kada 6 luna e Jeugdreclasseerder ta evaluá e progreso di e hóben i ta traha un rapòrt di evaluashon pa Ministerio Públiko.
Na inisio di guia den kaso di “Maatregel Hulp en Steun” kada hóben ta firma un kontrato kaminda e ta bai di akuerdo ku e afspraknan ku a wòrdu traha e Jeugdreclasseerder i e hóben.


c: text/html

text:
Bo ta corda e gevoel di barbulet den bo stoma na inicio di bo relacion?
Esaki ta caracteristico pa e fase di ‘passionate love’, cu ta dura un averahe di algun luna pa dos aña despues di a conoce bo pareha. Passionate love ta un estado psychologico cu ta dominabo completamente. Den e estado aki bo ta experiencia un preocupacion casi obsesivo pa e otro persona; bo no por stop di pensa riba dje. Bo ta admira y idealisa e persona aki te na e extremo, cu bo no ta reconoce su fayonan. Emocionalmente, e estado di passionate love ta caracterisa pa un atraccion sexual explosivo, y un gevoel frecuente di extasis na momento di comparti cu e persona. Ora bo no ta fisicamente cu e persona, bo por experiencia un gevoel di tristeza, cu lo por manifesta su mes asta den forma di dolor fisico. Na nivel fisico, bo lo por sinti tambe un pulso acelera, sodamento, barbulet den stoma, bloos of otro señalnan di excitacion. Mientras cu e sentimentonan aki por ta hopi fuerte den e periodo inicial di un relacion, nan intensidad lo baha cu paso di tempo.
Hopi hende ta kere cu na momento cu e fase di passionate love pasa, nan relacion a caba. Mester tin algo robes cu nan relacion, pa cual motibo nan no ta sinti mescos cu na cuminsamento. Nan ta conclui, cu nan no ta stima nan pareha mas y algun ta asta opta pa laga nan famia en buskeda di e sentimentonan di excitacion y extasis cu, segun nan, tur relacion amoroso ta ‘suppose’ di tin.
Un di e cosnan mas importante – y na mesun momento mas dificil – den relacion ta pa reconoce cu e barbuletnan den stoma y e sentimentonan euforico inicial no lo keda existi pa semper, y cu esey ta algo normal. Sentimento di pasion so, no ta e unico base pa un relacion solido y duradero. Claro cu ta existi casonan, den cual un pareha a ‘click’ inmediatamente, a casa dentro di algun luna y tin e bendicion di ainda por ta hunto den un relacion feliz y satisfactorio, pero e casonan aki ta mas bien excepcional, y no mester lubida cu hopi pareha ta haci nan best pa aparenta un relacion perfecto y duradero cu en realidad ta no-existente.
Manera kisas abo mes por a ripara den bo bida, passionate love ta algo cu ta desaroya su mes prome cu bo conoce bo pareha bon. Durante e periodo transitorio aki, lo por tin ‘red flags’ cu ta wordo ignora completamente, door cu e sentimentonan pa e otro persona ta asina fuerte, cu nan ta strobabo di mira e persona pa ken e ta realmente. Mescos cu den bida en general, den relacion no tin ningun garantia. Pero un cos ta sigur: E estado di ‘passionate love’ ta carece di logica. Door di esaki, hopi hende cu ta tuma decisionnan impulsivo pa formalisa nan relacion den un convivencia of matrimonio den e estado iracional aki, ta ignora advertencianan obvio pa (futuro) problemanan di relacion of un relacion toxico y abusivo.
No ta pornada cu mi recomendacion principal semper ta, y lo keda: Play it safe y tuma bo tempo pa conoce bo pareha bon prome cu bo formaliza bo relacion.
Desiree Swaen
Certified Life, Relationship & Intimacy Coach
www.ds-lovecoach.com
Bo ta corda e gevoel di barbulet den bo stoma na inicio di bo relacion?

robotstxt: allowed

filter: keep


text:
Ta dependé di diferente faktor kua anestesia ta mihó pa bo, por ehèmpel edat, bo estado físiko i tambe e tipo di operashon ku bo ta bai hasi. Bo por palabra esaki durante bo kombersashon na e Klínika di Anestesia.
Bo ta wòrdu konektá bu na un mónitòr promé ku apliká e anestesia. Lo plak diferente steker na bo pechu pa midi e preshon di bo kurason i lo pone un klep na bo dede pa chèk e nivel di oksígeno den bo sanger. Tambe lo bo haña un
pleister na bo man pa midi e preshon di sanger. Un angua di IV lo wòrdu poné na bo man pa pasa remedi.
Anestesia general
Despues ku bo a wòrdu konektá na e ekipo di mónitòr, e anestesiólogo lo inyektá e líkido di anestesia via e angua IV. Bo ta bai soño un bes. Durante ku bo ta na soño, e anestesiólogo lo normalmente lo hinka un tubu den bo garganta. Esaki ta pa mónitòr bo rosea durante e anestesia. Durante e operashon, e anestesilogo òf e enfermera di anestesia lo keda para serka bo tur momentu. Danki na mteknikomoderno i remedi, e anestesiólogo por determiná eksaktamente kon e kurpa ta reakshoná riba e operashon. Por ahustá e halamentu di rosea si ta nesesario i lo suministrá droga/narkosis pa mantené e anestesia.
Efekto
Bo por sinti un tiki soño despues di e operashon. Bo por tambe sinti un gana di saka. Tambe bo por eksperensia un tiki doló. E enfermera sa presis kiko bo mester pa e sakamentu i/òf doló. Bo por puntra pe tambe.
Komplikashonnan
Komplikashonnan serio ku anestesia general no ta algu komun. Reakshonnan alérgiko pa remedinan por tuma lugá. Pa hinka e tubu di hala rosea por daña bo djente. Un posishon inapropiá di operashon por pinch un nèrvio den bo
man of pia. Komo resultado, bo por sufri temporalmente di temb òf pèrdè forsa.
Bo ta usa pel antikonseptivo?
E anestesia ta redusí e efekto di e antikonseptivo. P’esei ta rekomendá pa mihó usa otro antikonseptivo adishonal na esun ku pel ku bo ta usa te na momentu ku bo kuminsá ku e siguiente strep di pel.
Anestesia lokal– Regional
Ku anestesia lokal-regional, ta manda un parti di bo kurpa leu. Esaki ta wòrdu hasi dor di inyektá anestesia rondó di e nèrvionan.
- Epidural: Ku e epidural (anestesia spinal òf eidural) kompletu e parti abou di kurpa i pianan ta bai leu.
- Blòkia nèrvio: Por usa algu pa blòkia nèrvio durante un operashon na man, brasa òf pia. Esaki ta wòrdu usa regular den algun operashonnan últimamente. E inyekshon di anestesia rondó di nèrvionan bou di bo brasa, garganta, glutio, “groin,” òf tras di bo rudia.
Bo ta keda konsiente durante e tipo di anestesianan aki. Lo bo no mira e operashon paso bo ta tapá ku laken. Si bo ta preferá di drumi, e anestesiologo por duna bu algu pa bo drumi trankil. Si bo keda bei, lo bo ripará ku e sintimentu na kaminda ku nan a manda leu lo no ta bai kompletamente. Esaki ta normal ku bo ta sinti ku nan ta bezig, pero bo no ta sinti doló. E múskulonan tambe ta wòrdu di dof. Lo bo no por move e parti di bo kurpa ku ta bou di narkosis. Asina ku e anestesia pasa, lo bo sinti bo múskulonan normal bek i tin kontrol.
Anestesia Spinal òf Epidural
E parti abou di bo kurpa i bo pianan ta bou di narkosis ku un epidural. E epidural no ta hasi mas doló ku un inyekshon regular. Un epidural por wòrdu hasi via un anestesia spinal òf via un anestesia epidural.
Ku un anestesia spinal, e líkido di e anestesia ta wòrdu inyektá den e espasio kaminda e líkido di e spinal ta lokalisá. E anestesia aki ta kuminsá traha hopi lihé. Lo bo ripara mesora ku bo pianan ta kuminsá bira kayente anto ta kuminsá grawatá. Despues nan ta bira dof meskos ku sobra di e parti abou di e kurpa. Dependé di narkosis ku wòrdu usa, e por dura tres pa seis ora por pasa kompletamente. Tin e posibilidat ku bo por haña doló na momentu ku e anestesia kita. No warda muchu pa pidi e enfermera remedi pa doló.
Ku un epidural anestesia, e líkido di anestesia ku ta wòrdu inyektá rondó di e spinal wesu di lomba. E anestesia ta tuma efekto mas pokopoko ku un di e spinal. Ku e téknika aki , por laga un tubu atras, kaminda tin un pòmp pa doló konektá na dje. Remedi pa doló por wòrdu sumistrá via di e tubu si ta nesesario.
Kombinashon di anestesianan
Si ta nesesario, anaestesia epidural por wòrdu kombiná ku anestesia spinal (por ehèmpel pa un operashon na e hep) òf ku anestesia general (por ehèmpel pa un operashon di barika).
Tin biaha un epidural no ta sufisiente. E anesestiologo lo duna un remedi adishonal òf otro tipo di anestesia, por ehèmpel un anestesia general. E anestesiologo lo diskutí esaki ku bo.
Efektonan
Efektonan èkstra ku bo por haña dor di epidural:
- Bo por eksperensia preshon di sanger abou durante e prosedura. E anestesiologo ta paga tinu djaserka di esaki pa e por tuma akshon si esaki ta bo kaso.
- E anesestiologo por mira/pensa mas leu ku e senario aktual. E lo por ripará esaki na momentu ku bo mannan kuminsá kishikí. Lo bo tin komplikashon pa hala rosea. E anestesiólgo lo duna bu mas oksígeno. Esaki normalmente lo solushoná e komplikashon.
- Lo bo tin un tiki difikultat pa uriná despues ku bo kaba di hasi un operashon. Esei ta pa motibu ku bo blas di urina tambe ta di dof. Kisas lo ta nesesario pa hasi bo blas bashí ku un kateter.
- Despues di e prosedura, lo bo haña doló di lomba kaminda ku a pasa e epidural. Esaki ta pa motibu di e posishon ku bo tabata drumi durante di e operashon. E síntomanan ta disparsé durante algun dia.
- Bo por haña doló di kabes despues di epidural. Típiko, despues di a drumi den un posishon flèt e ta bira mas pió na momentu ku bo lanta para. E doló di kabes aki normalmente lo pasa despues di algun siman. Si e
síntomanan ta asina severo ku bo mester keda den kama, por fabor tuma kontakto ku e anestesiólogo. E tin e posibilidat pa aselerá e proseso di rekuperashon.
Sedashon
Pa por hasi eksaminashon òf un tratamentu mas plasentero i konfortabel posibel ta hasi sedashon. Paso bo ta eksperensia ménos konfortabel , manera strès, miedu i doló, e prosedura òf eksaminashon por tuma lugá basta fásil. Den kaso di un sedashon, bo ta risibí un remedi pa drumi via di un IV. E meta ta pa minimalisá e chèns ku bo ta
konsiente te na un sierto grado pa por sòru ku un prosedura ku por ta ménos plasentero por wòrdu hasí na un manera seif. Bo reflekshon i halamentu di rosea lo keda intakto.
Sa duna remedi pa doló tambe pa aliviá momentunan di doló durante un eksaminashon. Sedashon por varia di semi na soño pa un soño profundo. Ehèmpelnan di prosedura ku por wòrdu hasi bou di sedashon ta eksaminashon gastrointestinal, “curettage” òf sierto kataresisashon kardiako.
Despues di Operashon
Despues di operashon lo hiba bu na sala di rekuperashon. Einan lo tin enfermeranan spesial di train pa tene un wowo riba bo si tur kos ta bayendo bon ku bo. Si bo ta bou di prosedura laparoskopia pa un tempu largu den un posishon ekstremo kabes abou, E anestesiologo por skohe pa duna bu un ventilashon kòrtiku despues di rekuperashon. Esaki por duna chèns pa un posibel hinchamentu por plama.
Kategorisá dolo
E enfermero den sala di rekuperashon i e enfermero di departamentu lo puntra bu algun biaha kuantu doló bo tin. Bo ta skor e doló di sero pa dies. Sero ta nifiká niun doló; dies ta nifiká e doló di mas fèrfelu ku bo por imaginá bu. E enfermero tambe lo puntra si e doló ta kansa bu ku tosa, move òf hala rosea. E grado di kuater òf mas ta duna indikashon moderá pa super severo. Den e kaso aki ta nesesario pa bo risibí èkstra remedi pa e doló. Un doló ku a ta skor ménos ku kuater ta nifiká ku e doló ta minimá.
Importante
Ta importante pa laga e enfermera sa kon fuerte e doló ta. E remedi pa doló por wòrdu ahustá na tempu, si ta nesesario. Bo ta keda den sala di rekuperashon te na momentu ku bo no tin doló mas i ku bo ta seif pa bai kamber.


text: ORANJESTAD, Aruba – 12 april 2020: Relaciona cu e crisis di COVID-19 Departamento di Salud Publico su servicio Social Psikiatrico (SPD) ta obliga di adapta nan servicionan. SPD Santa Cruz Su edificio ta temporalmente sera. Atravez di jama di telefono of video call profecionalnan di SPD manera entre otro trahador social, enfermero, psicologo of psikiatra ta tuma contacto cu mayornan y hobennan cu ta resorta bou di nos servicio. SPD Playa Ta duna servicio temporario via cita. Tur pashent cu tin gustumber di bin serca nos na nos oficina pa busca medicamento por jama of lo wordo jama pa SPD pa haci un cita. Pashentnan cu ta ricibi medicamento na cas door di enfermeronan di SPD lo sigui ricibi esaki. Pa traha un cita cu nos por jama e number di telefon 5224249. Liña di Crisis Pa asistencia den momento di crisis den dia of pafo di orario di oficina por jama 5224343


text:
ORANJESTAD – Magic FM su cobertura Copa Mundial di Futbol 2022 ta continua cu lo tuma lugar na e Quatar, cuminsando 20 di November pa 18 di December 2022. Ta bay tin un total di 64 wega cu lo keda hunga durante e temporada di mundial, di cual e emisora tey cubri e gran mayoria pa nos isla. E deporte di Futbol, cu ta trese Nacionnan di mundo hunto.
Un total di 32 equipo lo bataya pa asina mira cua team ta bai cas cu e codicia copa mundial. Teamnan manera: Alemania, Argentina, Hulanda, Brasil ,Belgica, Croacia, Dinamarca, Spaña, Francia, Inglatera, Polonia, Portugal, Uruguay, Serbia, Suiza, USA, Ecuador, Senegal, Australia, Mexico, Qatar, Japon, Serbia, Morrocco, Wales, Tunisia, Cameroon, Korea, Saudi Arabia, Costa Rica, Inglatera y Ghana tambe ta kla.
INTRODUCIENDO CARANAN NOBO HUNTO CU CADOCHI KOCK
Magic FM a prepara un team di comentaristanan capasita y cu amplio experencia den e tereno di futbol cu lo duna tur e detayenan di e hungadornan y tambe e stadisticanan di e weganan, combina cu e historia di Copa Mundial kende ta e.o. Sr Cadochi Kock y e biaha aki introduciendo caranan no desconoci den e mundo di Futbol, esta Arianne Westerburger y Devin De Veer, ambos conoci como lidernan femenino actual den e mundo di futbol infantil y hubenil.
KEN TA NOS PRESENTADONAN E AÑA AKI CADOCHI KOCK
Conocido presentado cu ta cumpli 40 aña den transmission e aña aki y naracion di weganan di futbol. Despues di a presenta deporte pa hopi aña na Television, a transmiti na Radio y tin un carrera impresionante den deporte, e aña aki un biaha mas ta bay comparti su experiencia y conocimento di e mundo di futbol den e weganan mundial di QATAR 2022 un biaha mas. El a cuminsa su carera como narador aña 1982 ora cu AJAX a bin hunga hunga na ARUBA contra RCA dia 7 di januari ’82 y e no por a hunga ja cu el a kibra pia den e ultimo wega di campeonato cu tabata 15 dec 1981.
Tawata Sr Janchi Tromp e.f.m. cu a invita Cadochi pa comenta e wega RCA / AJAX hunto cune. Janchi tabata nara y Cadochi a comenta y e la cai na agrado di hopi oyente. Ela sigui comenta cu Janchi, trahando den casino y coleganan di trabou tawata bisa Cadochi pa sigui nara. Cadochi a transmiti varios wega pa Z86 tanto aki na Aruba como Korsou. Alaves a transmiti pa TELE CURACAO durante un torneo international cu Inter milan- Santos-sel di Venezuela y UNDEBA refoinforsa hunto cu Don Hector Rosario y Sol confedor.
Alaves a transmiti varios wega hunto cu Gonzalo Cuales na Tv 11 y a transmiti eliminatorio pa MUNDIAL 98 for di Baranquilla Colombia durante e wega entre Argentina y Colombia. Cadochi a transmiti for di Trinidad y Surinam na diferente ocasion. Varios aña tambe na e canal ATV, a cuminsa cu weganan di Mundial, Copa America, Copa Confederacion -Copa Europa y weganan eliminatorio. E aña aki lo ta di tres Copa Mundial cu mi ta bai nara pa MAGIC 96.5 FM. Cadochi ketobay ta mantene su m es den condicion door di ta constantemente den movecion cu futbol, ta hunga golf y ademas ta keda activo cu cana tur dia. Famoso pa canta su goalnan y nara wega den su estilo unico.
DEVIN DE VEER
Tin 28 aña di edad y a nace aki na Aruba. Ela cuminsa di chikito den landamento sincronisa desde su 9 aña di edad y cu 13 aña tawata forma parti di e team nacional di Aruba y a representa nos isla na Republica Dominicana, Corsou y Puerto Rico e.o. Devin a biba dos aña na Corsou y aya a coach Club di Synchro na Corsou.
Devin a hunga Volleyball pa seis aña largo. Apart di tin un trabou importante den e compania META CORP, su amor pa deporte ta bisto y despues di a bin bek Aruba ta envolvi cu RCA y ta lider di muchanan bou di 5 aña. E tin su licencia D como coach di futbol y a maneho di e team como miembro di board di e team di RCA y ta kedando cla cu Licencia C.
ARIANNE WESTERBURGER
Ta mama di 2 cu un amor y pasion pa e deporte futbol. Naci y biba na Aruba den e bario di Companashi. Arianne a lanta ta hasi ballet y baila den grupo di baile y canta den coro (De Trupialen) Ela cuminsa haci e deporte rey cu e edad di 12 aña pa su team RCA y a sigui hasi e deporte aki te na un edad mas adulto. El a hunga seleccion di Aruba contra entre otro Korsou, Boneiro, Colombia y USA (college team) Aparte di su trabao, Arianne a subi escenario pa prome biaha cu su 15 aña na Korsou cu e orquesta OREO. El a forma parti tambe di Zeta Band, Orquesta Delicious y awo despues di algun aña den background, ta forma parti di e banda SUONA. E amor pa futbol ta algo cu el a lanta cune biniendo for di un famia futbolistico diariamente. A yega di hunga pa Riverplate y SV Dakota y ta gradicido na e team y coaches. Na aña 2018 a ser aserca pa bai bek RCA na unda a hunga pa mas of menos 2 aña.
Awor Arianne ta forma parti di e Bestuur di RCA for di Dec 2021 como secretaria y tambe como leidster di divishon U20 y tambe ta kedando cla cu Licencia C.
NA CAMINDA PA MUNDIAL
‘NA CAMINDA PA MUNDIAL’ a cuminsa desde luna di Augustus 21 y despues lo desemboca den transmission y cobertura di e weganan mas grandi y importante cu lo cuminsa oficialmente na November 20 pa December 18, 2022. Weganan lo ta 06:00 AM – 09:00 AM 12 or di merdia y 3:00 PM y e emisora lo cubri practicamente esnan mas popular durante henter e temporada, cual ta un total di 42.


text: Diamars anochi a drenta informe di cu tin un mucha muher chikito pega den baño sin bentana anto sofocando pa mas di 1 ora caba, mesora a dirigi tanto polis como bombero na e sitio. Na yegada di patruya a bin compronde cu aki ta trata na un cas di vakantie unda un mucha muher no por a sali for di e baño pa mas di un ora y tabata sofocando ya cu e baño no tin ningun bentana. Na yegada di bombero nan a logra habri e porta y libera e mucha. Tabata tin mas mucha na e cas y nan a keda contento cu nan amiguita a keda rescata y nan tur a bay pose banda di e truck di bombero pa asina nan tin un prueba dibe recuerdo di rescate na Aruba.


text:
Benny Sevinger y AVP ta acusa di forma di trincion su propio partner di coalicion Marisol Lopez-Tromp!
Despues cu nos por a wak cu e fechanan di caso Avestruz tabata yegando na september, Benito Sevinger a cuminsa dal saltonan di desesperacion y a cuminsa acusa Minister President di Aruba di corupcion cu terenonan. Increibel pero berdad, e politico acusa den e caso di corupcion di mas grandi den historia di pais Aruba, ta inventa un storia pa trata na atacha e bon nomber di nos Minister President. Un intento baho pa desvia atencion di su caso den Corte cu ta bay continua cada luna te cu februari, e luna den cual Corte ta spera di dicta sentencia final den e caso di Avestruz. Mi por imagina cu Benny mester a haya un golpi fuerte diaranson atardi ora Ministerio Publico a saca un comunicado den cual Ministerio Publico ta seponeer Benny su denuncia contra Minister President y Marisol Lopez-Tromp. Asina e esfuersonan di desesperacion y panico di Benny a cay na awa, y awor no ta ked’e nada otro mas, cu pa landa su so den su propio lama di corupcion.
E atake traicionero contra Marisol Lopez-Tromp
Sinembargo, loke pa hopi tabata un sorpresa total, ta cu Benny no solamente a haci un acusacion falso contra Minister President Evelyn Wever-Croes pero tambe contra Marisol Lopez-Tromp. Kizas Benny y Mike Eman tabata kier a mata “twee vliegen in een klap!”. No ta nada straño cu un partido asina corupto manera AVP a bira ataca su “partner” den coalicion di un forma di trincion. Un AVP cu un biaha mas ta traiciona su partner den coalicion den oposicion, ora Benny a acusa Marisol tambe di ta corupto. Mientras Benny tabata ataca Minister President, e la tene bon scondi y keto cu e la acusa Marisol tambe! Mientras cu AVP, MAS y ACCION21 tabata reuni, planifica y strategia hunto con pa benta Gobierno abao, firma carta hunto na VNO, Mike Eman y Benny Sevinger hunto cu fraccion AVP tabata busca tur sorto di forma cobarde pa caba cu Marisol. Kizas ainda nan tin Marisol aden pasobra e la bay laganan durante Gabinete Eman-II pa bira un Parlamentario independiente. En todo caso, e realidad ta cu e traicion di Benny y Mike ta conoci pa henter Aruba awor y lo ta interesante pa wak kico ta bay ta e desaroyonan den e coalicion traicionero di oposicion. Awor kende ta bai ta victima di AVP su siguiente traicion; e discipulo y pupilo Miguel Mansur?
Actonan di traicion, trincion y corupcion ta parti di e “bon comun?”
Mi pregunta na Mike Eman ta: lanta acusacion falso contra gobernante drechi ta parti di bo “bon comun?” Traiciona un partner di bo coalicion di oposicion ta parti di bo “bon comun?” Sconde bo accionan cobarde pa ataca bo amigonan ta parti di bo “bon comun?” Aproba corupcion den bo partido y gobierno anterior ta parti di bo “bon comun?” Trincion tambe ta e demostracion di boso filosofia nobo di e “bon comun?” Bo fraccion ta aproba e tipo di accionan traicionero aki y ta defini esaki como e ”bon comun”? E filosofia aki ta den e man nan ekiboca pasobra AVP ta para net pa tur lo contrario! Manera mi a bisa anteriormente, tur cos ta indica cu esaki ta un gran “farsa comun!”
Si pueblo desea mas informacion di e articulo aki, contact mi na tel: 528-4639 of email mi na: marco.berlis@parlamento.aw / Bo parlamentario y sirbidor di pueblo na bo ordo semper!


text:
Prome comentarionan na urna 20 awe mainta, St. Dominicus College na Playa ta mustra cu hende no sa pa ken nan lo vota. Diferente persona den rij ta bisa cu lo dicidi na ultimo den stemhok. Ā Un persona ta puntra nos reportero cu un poco desesperacion pa conseha ki e mester vota. Pafo dos simpatisante di MEP y un di AVP ta cuminda hende y hari cu otro. Nan mester keda riba distancia pasobra no mag di haci propaganda dentro di 50 meter di un urna.
Hende no mester warda largo, e urna ta traha eficiente ora nos ta dal un bista paden. Sinembargo tin cu ta keha si di e calor y cu nan mester para un rato den solo. āNan por a pone tentā, un ciudadano ta keha. Riba lista cu gobierno a emiti por mira cu 1141 persona por vota na urna na St. Dominicus College.


text: Kralendijk – Tadzio Bervoets lo ta na kabes di Dutch Caribbean Nature Alliance entrante 1 di òktober 2019. Dutch Caribbean Nature Alliance (DCNA), ta un aliansa regional di organisashonnan pa konservashon di naturalesa, inkluyendo e parkenan nashonal na tur seis isla di Caribe Hulandes. A lanta DCNA ku e intenshon pa sosten y fortalesa naturalesa riba e islanan. Tadzio Bervoets tabata e Manager di St. Maarten Nature Foundation, un di DCNA su miembronan. Señor Bervoets ta amplia: “Despues di a traha pa kasi 10 aña na Sint Maarten Nature Foundation, kaminda mi tabatin e honor di ta parti di e movementu pa konservashon di naturalesa, awor mi eksperensia ta rekerí no solamente pa sosten kuido di naturalesa na Sint Maarten, pero na tur otro isla di Caribe Hulandes. DCNA su propósito ta pa protehá e rekursonan biológiko ekstenso y promové desaroyo duradero di e rekursonan natural di e islanan, tango riba tera komo den awa.” “Mi trabou na Sint Maarten tabata un reto, pero mi ta orguyoso di por a hunga un ròl den establesementu di e “Marine Park”. Mi ta orguyoso tambe di por a establesé “Mullet Pond” den “Simpson Bay Lagoon” komo un área protehá y di por tabata envolví den aktividatnan pa konservashon dirigié riba edukashon tokante naturalesa, protekshon di turtuga di awa, tribon, mamíferonan di laman, otro espesienan i otro áreanan. Tabata sin mas un plaser pa a traha na un organisashon di e índole aki. Awor mi ta ansioso pa traha ku direktiva, partnernan i sekretariado di DCNA pa sostené aktividatnan pa konservá naturalesa den Karibe Ulandes den su totalidat. Tambe mi tin hopi deseo di mira komunidat di Sint Maarten sigui sostené e trabou ku Sint Maarten Nature Foundation i su Mènedjer interino, Melanie Meijer zu Schlochtern, ta hasi”, Bervoets a sigui bisa. Hellen van der Wal, Presidente di Direktiva di DCNA a indiká ku despues di kasi 10 aña di servisio ehemplar komo Mènedjer na Nature Foundation Sint Maarten, Bervoets a aseptá un reto nobo komo Direktor Ehekutivo interino di DCNA entrante òktober 2019. “Sostené pa e parkenan na e seis islanan i miembronan di direktiva di DCNA, Tadzio lo liderá e esfuersonan pa estrechá lasonan no solamente den Karibe Ulandes, pero den region i na Ulanda tambe, desaroyando relashonnan di trabou ku ministerionan ulandes i organisashonnan di nivel haltu den konservashon di naturalesa manera: “International Union for the Conservation of Nature”, “Bird Conservation Netherlands” i “World Wildlife Fund”. Tadzio lo traha huntu ku e direktiva boluntario di DCNA i un sekretariado profeshonal durante su tempu na DCNA pa asina konstruí huntu un mekanismo úniko di kooperashon entre e islanan, pa sostené maneho di parkenan i konservashon di naturalesa den Karibe”, Van der Wal a bisa. “E parkenan i miembronan di direktiva di DCNA ta gradesido ku Tadzio a aseptá e reto aki i ta spera ku su eksperensia i konosementu lo sigui benefisiá konservashon di naturalesa den Karibe Ulandes”, Van der Wal a sigui splika. Struktura i modelo di maneho di DCNA ta pasando den un trayekto di modernisashon sumamente nesesario aktualmente. E proseso aki ta bastante fundamental i ademas diseñá pa mehorá DCNA su nivel di servisio na e organisashonnan ku ta manehá e seis parkenan den Karibe Ulandes. DCNA ta deseá na garantisá su disponibilidat pa atendé di forma konhunto e retonan kresiente relashoná ku konservashon di naturalesa i kambio di klima den region. Alabes DCNA ke intensifiká kooperashon ku vários aktor i partner na Ulanda, den Karibe i internashonalmente. E rekursonan biológiko ekstenso ta e base pa un di e prinsipal fuentenan di entrada di e islanan: turismo di naturalesa. DCNA no ta enfoká solamente riba maneho duradero di áreanan ya kaba protehá, pero tambe riba alsa e nivel di konsientisashon i konosementu di e balor di naturalesa. DCNA ta un NGO ku a keda lantá pa asistí e parkenan nashonal di e islanan di Karibe Ulandes. E organisashonnan aki ta: Parke Nacional Arikok na Aruba, STINAPA na Boneiru, Carmabi na Kòrsou, Saba Conservation Foundation na Saba, STENAPA na Sint Eustatius i St. Maarten Nature Foundation na Sint Maarten. E ofisina prinsipal di DCNA ta situá na Boneiru. DCNA su mishon ta: salbaguardiá biodiversidat i promové maneho duradero di rekursonan natural di e islanan di Karibe Ulandes, tantu riba tera komo den awa, na bienestar di generashonnan di awor i di futuro, dor di sostené i asistí e parkenan nashonal i aktividatnan dirigí riba konservashon di naturalesa den Karibe Ulandes. DCNA ta finansiá pa Nationale Postcode Loterij na Ulanda i Prensès Beatrix ta un di e spònsernan di DCNA. Bervoets tabata na Boneiru pa presensiá e momentu ku Minister di Agrikultura, Naturalesa i Kalidat di Kuminda di Ulanda, señora Carola Schouten, a habri e ofisina nobo di DCNA na Boneiru, huntu ku Gezaghebber di Boneiru, señor Edison Rijna.


text:
MIAMI – Horcan Ian tabata yegando categoria 5 diaranson mainta preparando pa subi tera na e parti west di Florida. National Hurricane Center ta considera e horcan categoria 4 (casi 5) como uno extremadamente peligroso. E horcan a cuminsa bati e costa caba cu biento feroz y awacero torencial, cu chens pa causa daño catastrofico sin presendencia ora cu e subi tera. E horcan ta 2 miya di forza leu d ta un horcan categoria 5 cu ta esun di mas grandi y peligroso.
MOSCU – E basketbolista professional femenino mericano Brittney Griner a keda libera di prison ruso diahuebs, como parti di un intercambio di prisoner. Griner tabata deteni y sentencia riba cargo di traficacion di droga, comienso di e aña aki. E prisonero pa cual a intercambie, ta e traficante internacional ruso di arma Victor Bout. Siman pasa presidente mericano Joe Biden a duna e aprobacion final pa e intercambio aki. E intercambio a tuma lugar awe na Emirato Arabe Uni.
LIMA – Parlamento di Peru a baha su presidente Pedro Castillo diaranson atardi. Despues, trupanan di seguridad a detene e presidente. Prome cu e voto di desconfiansa, Castillo a anuncia pa desolve e Parlamento den un intento pa evita su retiro. Den un discurso televisa, e la anuncia un gobierno interino y un toke de queda y eleccion nobo. Pero tur esaki a crea aun mas critica riba dje. Vise presidente Dina Boluarte ta papia di un golpi di estado. Ta intencion pa Boluarte sigui goberna e pais awor cu a baha Castillo.
ORANJESTAD - E siman aki, e productor local Angel Antonio Soto cu orguyo a informa Aruba cu su pelicula Blackout a gana e premio di miho pelicula internacional den e Festival anual di cine Lakecity na New Delhi, India.
LA PAZ- Despues cu noticiacla siman pasa a bin cu e primicia riba e problema cu e representante di e pais boliviano Maria Fernanda Pavisic a haya sum es aden door di comentarionan deningrante contra e.o. representante di miss universe pa Aruba y otro paisnan, a bira conoci cu Pavisic a perde su derecho pa representa Bolivia otro aña januari den e certamen Miss Universo 2023. Asina e portal boliviano Los Tiempos ta confirma dialuna. Esta cu a kita e titulo di Pavisic. Ta considera cu debi na e accionan di Pavisic, e la viola e contracto cu e tabatin pa cu e representacion di su pais. Door di cu e la perde su titulo di miss Bolivia, e no por representa e pais ey mas.
DEN HAAG – Reina Maxima ta sostene e seleccion nacional di futbol di Hulanda diabierna ora cu e enfrenta e seleccion di Argentina den e Copa Mundial di futbol Qatar 2022. Asina e servicio di informacion di Reino RVD a confirma dialuna. “Como hulandes y Reina di Hulanda, e ta pa Hulanda” vocero di RVC a bisa. E Reina cu a nace na Argentina, a wordo felicita diahuebs ultimo durante e evento Meet The World pa e victoria di Argentina contra Polonia. Despues di e gradicimento, e Reina a pidi tur hende presente pa ‘grita’ pa Hulanda. Si e Reina ta bay sostene e seleccion for di stadion na Qatar diabierna, ainda no ta conoci. Hulanda a gana di Merca diasabra y a pasa pa e cuarto di final contra Argentina. Y semper tin e dilemma di cu Maxima, siendo un argentinero, lo sostene Hulanda of Argentina. Tin varios meme circulando caba, cu e tema aki.
MIAMI – Miss Universe Aruba Kiara Arends hunto cu 8 otro candidata pa e certamen di Miss Universo a participa diahuebs den un combersacion riba violencia di genero na spaño. Fuera di Aruba, a participa Miss Universe Argentina Barbara Cabrera, Miss Universe Costa Rica Maria Fernanda Rodriguez Ávila, Miss Universe Ecuador Nayelhi González, Miss Universe El Salvador Alejandra Guajardo Sada, Miss Universe Ghana Engracia Mofuman, Miss Universe Nicaragua Norma Huembes, Miss Universe Paraguay Lia Aymara Duarte Ashmore, y Miss Universe Spain Alicia Faubel. E tabata un combersacion hopi interesante cu a dura por lo menos 45 minuut. E certamen di Miss Universo ta dia 4 di januar 2023 na New Orleans na Merca. Por wak e discusion di e candidatanan AKI.


text:
ORANJESTAD – Diaranson mainta Parlamento a aproba e Presupuesto 2023 cu tin un surplus di 63 miyon florin. Esaki tin hopi tempo sin sosode, esta cu ta aproba presupuesto di e pais, prome cu e aña mes. Ultimo par di aña tabata entrega e presupuesto laat, y despues tabata tarda un eternidad pa aproba esaki, tin biaha te mitar di e aña den cual e presupuesto mestr ta vigente. Pa loke ta e logro di awe, Prome Minister Evelyn Wever-Croes personalmente ta considera esaki hopi particular pasobra segun e mandatario, e ta refleha e compromiso di Gabinete Wever-Croes desde cu a cuminsa goberna na 2017. E meta desde e prome dia tawata pa soluciona e problemanan financiero di nos pais. “Nos a traha hopi duro pa logra”.
Prome Minister a duna di conoce cu na 2018, a cera e deficit cu Gobierno a hereda. Na 2019, a cera e presupuesto cu un surplus di 4 miyon florin. Den e mesun tempo den Parlamento, Gobierno a anuncia cu na 2020 lo tin un surplus di 40 miyon florin pa cua motibo Gobierno tawata hopi orguyoso. Sinembargo, manera Aruba henter sa, e pandemia a causa daño y cambionan drastico. Resultado di esaki ta cu Aruba a conoce un deficit di 1028 miyon florin.
“Awe, Parlamento a aproba un presupuesto pa asina 2023 Aruba tin un surplus di 63 miyon florin. Esaki ta algo hopi grandi pa Gobierno y sigur pa nos pais”, Prome Minister a remarca.
Prome Minister a pone enfasis riba e importancia di tin un surplus den un presupuesto. Cu un surplus, Gobierno ta haya e espacio pa inverti den nos pais, entre otro den enseñansa, den cuido, den cuido di nos grandinan, den siguridad di nos pais, den infrastructura. Awor e producto ‘final’ ta bay pa gobernador firma y pa e colegio di supervision financiero controla esaki y wak si realmente e ta cumpli cu e norma. Den prome bista, ta mustra cu esaki ta e caso. Di otro banda, ta importante pa wak


text:
ORANJESTAD,Aruba
Lider di Fraccion di POR, Dellanire Maduro den su disertacion den sala di Parlamento durante tratamento di e rapport di Contraloria General ‘Bo Aruba’, a mustra cu ta desapuntante pa mira con gobierno anterior na diferente momento por a tuma accion pa drecha loke tabata bayendo robes, pero esaki no a wordo haci.
“Mi ta desapunta di a mira cu tabatin varios momento cu por a controla, cu por a tuma accion y esaki no no a tuma luga. Solamente den e prome 15 paginanan di e documento bo ta keda spanta, pasobra constantemente ta bisa no tin esaki, falta esaki, no tabatin transparencia, no a cumpli cu leynan di contabilidad, entre otro ”, e ta bisa.
Dellanire a splica tambe cu e rapport ta papia di diferente riesgo cu e proyectonan aki a trece pa Pais Aruba y cu ta tristo cu mayoria di e proyectonan aki no por garantisa durabilidad, tabatin falta di claridad riba e ‘projectdossier’, no tin indicadornan pa midi, no tin evaluacionnan final, no a tene cuenta cu aspectonan di mantencion cu esaki ta trece cune cu mester bolbe inverti.
Den e rapport ‘Bo Aruba’ ta papia tambe di falta di transparencia den 8 caso specifico cu no a realisa destaho publico sin cu a presenta e rason atraves di un decreto ministerial.
Lider di Fraccion di POR tambe tabatin algun pregunta pa e mandatarionan presente. Den e cuentanan anual di Pais Aruba cua aña Departamento di Finansa a cuminsa duna informacion di e proyectonan PPP? A siña di loke a pasa y nos ta prepara pa atende cu situacionnan asina den futuro? Kico ta e rol di cada minister pa traha procedura, te unda departamento di Finansa por asumi un rol pa bin cu e reglanan aki? Mirando e proyecto di hospital, den futuro lo sigui haci uzo di e mesun structura di financiamento?
Finalisando Dellanire Maduro a bisa cu “como hoben politico mi por conclui cu ta parse cu ta deliberadamente a planifica pa no duna informacion riba e proyectonan aki. Nos a haci inversionnan cuantioso y lamentablemente e crecemento economico a bay afo y den cuadro di esaki ta presenta un mocion cu ta bisa: considerando cu companianan local di construccion ta pasando den duro; cu companianan local di construccion ta sinti cu nan ta den desventaha compara cu companianan di construccion di afo; cu companianan local di construccion ta dispuesto pa traha proyectonan grandi; cu contrata companianan local ta promove economia local; cu companianan local ta contribui cu pago di impuestonan; cu contrata companianan local ta brinda oportunidad laboral na nos mesun hedenan; cu companianan di construccion di afo no tin obligacion pa traha cu companianan di construccion local. Ta dicidi di urgi gobierno pa crea e condicionnan necesario y husto pa por inclui companianan di construccion local den proyectonan (grandi) di gobierno door di stimula companianan di afo haci uzo maximo di companianan local, creando “a level playing field” cu na mes momento tin un impacto riba economia di Pais Aruba.


text:
Mas instabilidat polítiko ta vislumbrando.
No por a skapa nos atenshon ku tenshon bou di sindikatonan aki na Kòrsou ta kresiendo den último tempu ku asta lo por resultá den akshonnan grandi (otro aña). Menasa di un integrante di koalishon resientemente den direkshon di algun sindikalista a asta empeorá e situashon.
Tin tur indikashon ku e dos partidonan mas grandi di oposishon awor ta bai konsentrá nan flechanan riba e minister di Enseñansa (i Presidente di MFK) ku aktualmente ta e persona polítikamente mas importante den su partido i koalishon. Ta opvio ku mas oposishon keda bati e minister di Salubridat -sin duda e piesa mas swak den Fòrti- mas espasio e presidente di MFK tin pa maniobrá. Oposishon mester ta na altura ku pa debilitá e koalishon, mester ataká e minister di Enseñansa. Nan lo hasi esaki? Es por ver. Te kon leu e dos partidonan mas grandi den oposishon lo saka probecho? Ta dependé si nan por fiha un strategia klaritu i koherente. Mester kòrda si ku ámbos partido ta den un proseso di reorganisashon ku ta leu for di kla i ku probablemente mester produsí dos (2) lider polítiko nobo.
PNP ku ta sostené e koalishon tin mas di pèrdè ku tur hende den e situashon aktual. PNP a haña durante di elekshon pasá hopi votadó ku pa promé biaha a vota bèrdè. Pa e votadònan aki PNP ta esun ku a presentá mas kara profeshonal i kapasidat di gobernashon. E pregunta ta keda te kon leu nan lo keda karga ku e partido ku muchu biaha ta keda ketu mientras nan partner mayó den gobernashon ta kometé vupá tras di vupá manera e fantasma di Plan B, presuntu iregularidat na Kas di Kòrsou, fayonan garafal di minister di Salubridat, yàgmentu di hende (na RDK, na ministerio di Finansa, na servisio di Impuesto) i mas.
E organisashon polítiko ku tin mas chèns na mi pareser pa probechá di e situashon aktual ta KEM. KEM por keda bisa ku e ta kontra di COHO (lokual tambe e a hasi durante un bishita na Hulanda) mientras e dosnan ku ta den Fòrti a guli COHO apesar di a bisa otro den kampaña. Ta dudoso ku si PNP saka stèker, KEM lo drenta, sostené COHO i mantené MFK den gobernashon.
No ménos importante ta e konsekuensianan di (posibel) paramentu di karnaval, festival di tumba, festival Kantadó Mayó, marcha di seú. No ta pornada e konsepto di “geef het volk brood en spelen” histórikamente tabata keda usá komo un klèp di alivio pa e masa, sigur den tempunan difísil. Si e klèp aki kai afó e strès kolektivo por bira eksplosivo. E tempunan difísil lo keda por lo pronto pa motibu di COVID (i su múltiple mutuashonnan), gastunan impagabel den salubridat, inflashon, oumento di preis di gasolin, awa i koriente, posibel konsekuensianan di kaso-Ennia, insertidumbre pa ku refineria, kontinuashon di un dekresementu di nos poblashon i su konsekuensianan direkto pa nos fondonan soshal i di penshon.
Ta parse ku atrobe un grupo grandi di votadó lo ta buskando un alternativa. Tempu ta hechu p’esei. Den esaki no mester supestimá e opshon di provinsia. Si porfin un organisashon polítiko serio, kapas, sin primintí shelu i tera lanta pa propagá provinsia/UPG -ku mi ta kalkulá ta gosa di 25% mas o ménos di sosten- esaki lo por sòru pa un sorpresa den polítika.
Einan nos ta. Ku mi tin rasón si òf no òf parsialmente, tempu lo demostrá.
Willemstad, Kòrsou


text:
Seroe Biento Boys pronto ta bay tin tres dia di celebracion, cual ta riba 7,8 y 9 di October 2022. Diaranson 5 di october nan ta inicia cu inscripcion pa participa den e 2nd Rowley Memorial Ride 2022.
Riba diabierna 7 di october nan lo tin Ride 4 Fun y lo sali for di Dobble Down Sportbar y termina na Goza Bar. Djey riba diasabra 8 di october, nan lo ‘meet & greet’ cu lo tuma luga na Jo ann Bar & Restaurant na Mahuma caminda Zeta Band pa presenta.
Diadomingo 9 di october ta tuma luga e 2nd Rowley Memorial Ride cu lo sali for di Italo Arubano pa 11:00 am, lo core mayoria ruta rond di Aruba. For di 9:30 am tur participante tin e oportunidad pa pasa tuma y come nan breakfast. Pa 5:00 pm lo ta final di ride unda lo caba na Jo ann Bar & Restaurant. Durante di e ride lo bay tin tres stop unda na dos di nan nos lo haci wega y gana bunita premio.


text:
E siman ku a pasa pa di dies bia a organisá Pride na Kòrsou, é evento kaminda hende lhbt ta selebrá nan libertat, igualdat i emansipashon. Marlon Reina, presidente di Fundashon Orguyo Kòrsou (Foko) ta optimista si e mira bèk. Tòg tin hopi di drecha ainda, e ta bisa.
Dies aña Curaçao Pride. Esaki ta un motibu pa optimismo?
Reina: “Sigur sigur. Esei ta nifiká ku e selebrashon a resultá di ta konstante, no un kos di un bia so. El a krese tambe. E promé bia no tabatin parada, solamente un enkuentro riba e tereno di parker outo na Floris Suite Hotel. Ta e di tres bia numa nos por a tene un Walk (kaminata) riba brùg di ponton. E kantidat di partisipante a krese, pero espesialmente e sosten for di komunidat – pafó di e community – a krese hopi.”
Kon ta ripará ku tin mas sosten?
“Ta masha spesial pa mira ku masha hopi kompania ta mustra nan sosten ku bandera i logo adaptá. Nan ta mustra abiertamente ku nan ta sostené nos lucha. Esei ta bunita pa mira, pero na mes momentu ta straño ku e aña aki niun minister òf parlamentario a haña ku ta sufisiente importante pa nan pasa i tene un spich.”
Kiko esei ta nifiká?
“E último añanan semper tabatin un representante di gobièrnu òf di pueblo presente. Enkuanto esei si e aña aki a desapuntá. Mi konosé diferente polítiko ku ta sostené nos, pero ku no tin e kurashi pa bisa esaki. Mi ta haña esei espesialmente kobarde.
E ousensia di polítika segun bo ta enfatisá e nesesidat di Pride.
Apsolutamente. Semper den komunidat bo ta mira ku ta tolerá un grupo marginalisá tanten ku nan keda ketu. Na momentu ku e grupo ei literalmente subi kaya i eksihí atenshon, semper esaki ta kousa ku e resistensia tambe ta oumentá. Bo ta mira esaki por ehèmpel den e diskushon di habri matrimonio. Mas tantu papia di esaki mas impetuoso e resistensia ta i mihó organisá.”
E resistensia ta oumentá na Kòrsou tambe?
Nò, mi no ta kere. E ta bira solamente mas visibel. Ya pa algun aña ta kologá bandera di arko íris na e brùg di ponton durante Pride. Algun aña pasá di repente a surgi protesta kontra di esaki. A menasá hende i tabatin yamamentu pa violensia. Mas visibel nos ta, mas skèrpi e reakshon.”
E reakshon skèrpi ei ta pone ku hende tin miedu di kana den e marcha?
“Lástimamente un gran parti di e komunidat lhbt mes no ta kana den e marcha. Esaki por tin diferente kousa. Di otro banda e aña aki e resistensia kontra e banderanan a a stimulá otro hende pa sí kana huntu. Hende hétero tambe.”
Kiko bon mirá a kambia pa hende lhbt na Kòrsou den e último dies añanan?
“Dies aña pasá ainda bo tabata tende hopi ku’bo mester tin bergwensa, bo mester skonde’. Ainda ta bisa esaki, pero e ta bira ménos. Hende sa, entre otro pa motibu di Pride i Foko, ku nan no ta nan so.”
“Pero esei entre otro tambe ta pa motibu di informashon riba internet. Nan ta mira ku hende lhbt por ta felis, por tin relashon i por tin karera. E realisashon aki dies aña pasá tabata ménos konosí. Esei ta duna hende forsa tambe. Mas i mas hende tin kurashi di duna nan opinion.”
Bo ta optimista antó tokante e akseptashon na Kòrsou tambe?
“Ainda mester hasi hopi. Ainda tin hende ku ta pensa ku nan norma i balor i opinion religioso mester ta esun di mas importante pa sobrá di komunidat. Esei bèrdaderamente nos mester diskutí. Ainda tin masha hopi hende lu no ta komprondé ‘igualdat’.”
“Na skol ta tenta alumno. Hende lhbt hóben tin bia tin molèster di bèrgwensa, problema ku nan propio balor i asta ta purba mata kurpa. Esei ainda tin.”
Ainda tin mayor ku ta pensa ku nan por disidí kon nan yunan mester biba nan bida i ku ta usa violensia si nan yunan hasi algu diferente for di loke nan ke. Ainda tin polítiko i artista ku ta hasi hende lhbt ridíkulo.”
Esaki ta pa motibu di opinion religioso, e konsekuensha di un komunidat mas chikí òf kultura karibense?
“Ta un kombinashon di tur e asuntunan ei. E eskala chikí di e komunidat ta masha importante. Hende tin mas miedu di resaltá ku na un pais grandi òf un siudat grandi. Bo mester di mas kurashi pa ta diferente na Kòrsou. Esaki no ta konta solamente pa homoseksual sino tambe pa hende ku no ta kere den Dios. Mester di kurashi pa bisa esaki.”
“Religion tambe ta masha importante. Pero e kousa di mas grandi pa e echo ku no ta aseptá homoseksualidat den henter komunidat ta machismo, e idea antikuá ku hende tin tokante kiko ta nifiká pa ta ‘un pal’i hòmber’. I ainda tin hende ku ta pensa ku hende muhé mester keda kas pa laba paña i kushiná. I hòmber mester ta machu i bringa.”
I machismo no ta muriendo?
“E ta muriendo, pero no asina lihé manera ami lo ke. Ainda mucha hòmber ta lanta ku tur e pensamentunan aki. Afortunadamente riba internet tambe nan ta mira idea diferente, pero e machismo tei ainda.”
“Na mes momentu mi ta mira mas i mas hende di e community ku no ta laga hende dikta kon na mester komportá. Ku nan ta djis manera nan ta i ku no por skonde nan. Esei mi ta haña fantástiko. E hóbennan tin e kurashi ku e polítikonan no tin.”


text:
Kiebro i ladronisia formal na agensia di bebida.
KOMUNIKADO DI PRENSA 280/ 2021
9 augùstùs 2021
Kiebro i ladronisia formal na agensia di bebida.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Den oranan di mainta di djaluna 9 di augùstùs 2021, polis a risibí notifikashon di un kaso di
kiebro i ladronisia formal ku a tuma lugá na un agensia di bebida na Dokweg.
Deskonosínan den oranan di anochi òf mardugá, lo a kòrta un porta di heru di e negoshi aki
i bai ku un kantidat te ainda deskonosí, di prinsipalmente kahanan di wiski.
E kaso aki ta den investigashon i ta supliká tur siudadano ku keda aserká pa kumpra bebida,
sea na kaha of detayá, pa no hasi esaki pero avisá polis mesora.
Kumprando artíkulonan hortá, ta hasi bo kómplise na e krímen aki i bo ta kastigabel pa
enkubrimentu.
Kualke persona ku tin informashon tokante di e ladronisia brutal aki, tuma kontakto ku polis
na 917 of e liña anónimo 108.
Polis ta bolbe pidi prinsipalmente komersiantenan pa ta alerta den e dianan aki, ya ku
manera nos a anunsiá riba nos ‘facebook’ den siman tras di lomba, último dianan aki
tabatin vários ladronisia di ekíponan di konstrukshon pisá i tambe vehíkulonan manera
pikòp i vèn.
I no ta eskluí e posibilidat ku malechornan lo usa e ekíponan i vehíkulonan hortá aki, pa
kometé mas robo brutal riba nos isla.
Kuerpo Polisial ta den estado di alerta i ta pidi komunidat tambe pa duna un man pa yuda
prevení of frustra e ladronsianan aki.


text:
Lider di Partido Moviemiento Electoral di Pueblo (MEP): Evelyn Wever – Croes ‘DANKI PA BOSO LEALTAD Y SOSTEN STABIEL NA NOS PARTIDO’
Lider di Partido Moviemiento Electoral di Pueblo (MEP): Evelyn Wever – Croes
‘DANKI PA BOSO LEALTAD Y SOSTEN STABIEL NA NOS PARTIDO’
ORANJESTAD – Diadomingo a tuma luga congreso di partido MEP pa aña 2022 “Un Aruba, Un Lider”. E actividad a bay den bon ambiente familiar, cu animacion y entretenemento pa henter famia. Na e ocasion Lider di Partido MEP Evelyn Wever – Croes a tene un discurso den cual a gradici cada un sostenedor di partido durante 51 añanan di existencia di partido.
“Danki na boso tur pa bo lealtad y sosten stabiel na nos partido, pa 51 aña den union manera un gran famia; cu bon conseho, cu critica constructivo y oracion. Danki pa bo pasenshi y danki pa bo sosten y confiansa na mi persona como lider di MEP. Mi lo traha duro pa no defrauda e confiansa aki.”
Lider di partido Evelyn Wever – Croes a sigui gradiciendo coleganan candidato di partido, pa nan sacrificio y compromiso na Aruba. Tambe na henter su famia, pa compronde e sacrificionan cu e responsabilidad aki ta trece cune, y pa semper tey.
HISTORIA DI LIDERNAN DI MEP
Partico MEP a conoce dos lider grandi den pasado, sr. Betico Croes den feliz memoria, fundador di partido, cu a lidera partido MEP y Pais Aruba pa 15 aña. Sr. Betico Croes hunto cu miembronan di e prestigioso partido MEP a lucha pa realisa e deseo di nos pueblo di ta para riba propio pia. El a entrega nos e yabi di e hogar cu yama Pais Aruba, pa nos lanta nos yiunan y nan yiunan riba un pais autonomo. E mes lamentablemente no a biba pa mira esaki wordo realisa, pero di caminda e ta, indudablemente e lo ta hopi orguyoso di e pais cu ela construi, di e partido cu ela funda y sigur di su hendenan balente y orguyoso, Lider di Partido Wever – Croes a expresa.
Despues di fayecimento di Betico Croes, sr. Nel Oduber MEP su lider honorario a tuma rienda di e partido, y Nel tabata tin e tarea grandi di lanta e partido bek. Un corant e tempo ey hasta a skibi “BETICO DOOD, MEP DOOD”, insinuando cu e morto di Betico kiermen e morto di MEP. Pero Nel a demostra lo contrario. Na un forma determina y cu curashi Nel a lidera nos partido pa 25 aña, y e tabata 4 biaha Minister President di nos pais. Nel a lidera gobiernonan di ministernan di MEP cu a percura pa Aruba para riba propio pia, economicamente y financieramente. Cada biaha despues di un periodo di gobernacion serio di MEP, e tabata laga e cama drecha pa e otro partido reboltea cos. Pero mescos cu despues di cada tempestad solo ta sali, asina e gobiernonan di MEP cada biaha a percura pa drecha e mal maneho di e gobierno anterior.
Lider di partido Evelyn Wever – Croes, a sigui splica cu 11 aña pasa a toca su turno pa sigui den paso di e dos lidernan di mas grandi di nos partido y di Aruba. Un tarea y responsabilidad hopi grandi, pasobra e sapatonan cu nan a laga ta hopi grandi pa yena. Esaki no tabata facil pero hunto cu coleganan candidato di partido, y hunto cu sostenedornan, a lora manga y traha pa fortifica e partido. Y ta cu hopi orguyo awe por bisa cu partido MEP ta e partido di mas stabiel y di mas grandi di Aruba un biaha mas!
GOBERNA DEN TEMPONAN DIFICIL
Partido MEP ta den gobierno awor pa 5 aña, e 5 añanan mas dificil den historia moderno di henter mundo. Sinembargo mester bisa, den tur humildad, cu nos gobierno, nos ministernan di MEP ta haciendo un tremendo trabou. A pesar di e lama bruto, a logra mas cu 250 proyecto y ta bringando varios crisis pareu. E crisis di pandemia mundial Covid ainda, y e crisis di inflacion causa pa e guera cu Rusia a cuminsa na Ukraina.
“Mi ta garantisa cada un di boso, cu mescos cu nos a enfrenta e crisis di pandemia, y nos a saca Aruba for di su gara, asina tambe nos lo enfrenta e crisis di inflacion y nos lo saca Aruba for di su gara tambe!,” No mester tin miedo. Aruba y nos partido a pasa den temponan peor, y nos forsa semper tabata e union. Si nos ta uni, nos ta mucho mas fuerte pa enfrenta tur reto y obstaculo cu crusa den nos caminda. Mi ta pidi boso pa nos keda uni, manera un gran famia, pa sostene y apoya otro.
Finalmente Lider di Partido MEP Evelyn Wever – Croes a expresa na tur sostenedor: “Ban keda positivo, ban keda sostene nos partido, ban keda lucha, pasobra Dios tin planes grandi cu Aruba. Aruba ta bendiciona. Loke nos mester hasi ta keda positivo y tin Fe. Fe cu e trabou duro y e sacrificio grandi cu nos ta hasiendo, lo trese progreso y bienstar pa nos, pa nos yiunan y nan yuinan.”


text:
Kralendijk – Sentro di bario Amboina ta operashonal atrobe. E re apertura a tuma lugá djabièrnè 30 di ougùstùs i ta parti di e programa di desaroyo di bario na Boneiru. E plan ta pa hasi e sentronan di bario aksesibel pa e pueblo.
A invitá grandinan di Villa Antonia pa apertura di sentro di bario Amboina. Promé ku e apertura ofisial, e grandinan a hasi gemastik i hunga wega bou di guia di Gwendoline Concepcion. Diputado Nina den Heyer a hasi apertura ofisial di e sentro. Diputado Den Heyer a menshoná ku e ta kontentu ku tin un sentro pa tur hende den bario.
Tambe el a menshoná di ta sinti su mes na kas den e sentro di bario huntu ku e grandinan. E grandinan tin un lugá spesial den su kurason. Diputado Den Heyer a hasi un yamada pa kuida e sentro di bario pa e keda bunita, pa asina tur hende por disfrutá pa hopi aña di dje.
Pierre Perigault Monte ta kordinadó di programa pa desaroyo den bario. Monte a bisa ku e ta masha kontentu ku e edifisio ta ful renobá. Den oranan di mainta i di atardi tabatin un programa variá pa hende grandi, mucha i hóben di bario.
Gobièrnu di Boneiru ta felisitá bario di Amboina ku e logro.


text:
Aña pa Konmemorashon di Pasado di Sklabitut: 2 mion euro di supsidio disponibel
Durante e Aña pa Konmemorashon di Pasado di Sklabitut – ku ta kana di 1 di yüli 2023 te 1 di yüli 2024 – lo dediká pa un aña largu èkstra atenshon na un parti importante i doloroso di nos historia i na kual te ku resien a duna tiki atenshon. Den kuadro di esaki Gobièrnu di Reino ta pone 2 mion euro disponibel pa aktividatnan i inisiativanan ku ta kontribuí na konmemorá i selebrá abolishon di sklabitut den Reino.
Via dos areglo di supsidio organisashonnan òf individuonan ku ideanan (sea ku ta den grupo òf no) por organisá aktividatnan sosial i/òf kultural pa konmemorá e pasado di sklabitut i pa ampliá i kompartí konosementu di e pasado ei.
Pa loke ta trata e areglo di supsidio di Fonds voor Cultuurparticipatie e enfoke ta riba aktividatnan kaminda e partisipantenan ta enbolbí aktivamente. E supsidio ta pa inisiativanan den kua partinan di e historia i sklabitut ta bini dilanti, material di edukashon ta wòrdu kreá, prosesonan di sanashon ta wòrdu stimulá, òf kolaborashon (internashonal) entre institushonnan ta wòrdu habrí. Di e manera aki e Fondo ke engrandesé konosementu, konsiensia i visibilidat di e pasado di sklabitut pa siguiente generashonnan tambe.
Mas o ménos den mitar di yanüari 2023 e areglo di supsidio ta habri, i pa esaki lo tin 1 mion euro disponibel. Mondriaan Fonds ta habri un areglo di supsidio den novèmber 2022 pa e otro 1 mion, kaminda e enfoke lo ta riba aktividatnan kaminda ta risibí hende manera presentashonnan, eksposishonnan i presentashonnan.


text:
Diabierna atardi a tuma luga un conferencia di prensa pa comparti detaye di e Aruba Beach Tennis Open 2022 cu ta cla pa cuminsa. Promotor hunto cu otro stakeholder a hiba palabra resaltando e animo y expectativa halto pa regreso di e evento aki despues di tres aña di ausencia.
E prome pa hiba palabra Sjoerd de Vries, promotor di Beach Tennis Aruba. “Nos ta super emociona. Despues di tres aña nos ta bek cu un di e eventonan di deporte mas grandi na Aruba pa cual nos ta orgulloso,” a expresa. “Nos ta e Wimbledon di Beach Tennis, e evento di mas importante di Beach Tennis. Tur hungado di mundo ta bin Aruba pa hunga Beach Tennis cu nos.”
De Vries a splica cu tin 1.200 participante di 40 pais registra pa participa. E ta hopi emociona di ta bek na Bushiri Beach, pa cual a duna danki na DOW, DIP y Ministerio di Deporte. E tereno na Bushiri ta bek manera mester, no solamente pa Beach Tennis, pero pa otro evento tambe. Otro siman e hungadonan mas grandi di mundo ta competi pa 60 mil dollar na premio.
Finalmente de Vries a extende un invitacion na publico: “Bin goza di nos evento otro siman. E ta un evento habri. No ta cobra nada. E ta un evento familiar, comunitario. Tin entretenimento henter dia cu DJ, musica en bibo. E combinacion perfecto di deporte y entretenimento.”
Beach Tennis Open 2022 ta cuminsa diadomingo awo dia 13 cu un Tie Break Up na Central Court.
Tin Honeypot live y dialuna e torneo mes ta cuminsa. Otro siman e big finals riba diasabra y diadomingo caminda cada anochi bo ta haya e stadion aki yen di hende. “Si nunca bo a wak beach tennis, no ta nada, bin conoce,” e promotor a bisa.
Pa mas detaye lesa TREMPAN.


text: KRALENDIJK — Marvin Abdul bon konosí pa Dj Marv’,ayera a presentá e programa di Radio Live 99.9 FM ku Xiano Willem. Huntu nan a krea un ambiente diferente den studio entre 9’or pa 11’or di mainta. Kantidat di yamada tabata drenta durante e programa. E chikitin apesar ku e ta deskonosí den e mundu komo lokutor, el a hasi e diferensia e mainta. Xiano tin solamente 5 aña, i debí na su estatura kòrtiku, e tabata riba stul na rudia pa e por papia den mikrofon. Pa promé bia el a papia ku oyentenan di Radio Live, mandando saludo pa esnan ku bèl pidi. E gusta e tarea komo lokutor, i ken sa den futuro direktor di Radio Live 99.9 FM Aimed Ayubi, tin ku krea un espasio pa Xiano presentá su programa? Si e gusta e kos i for di chikitu praktik’é, den futuro e ta bira un tremendo lokutor. Riba potrèt Dj Marv i e futuro lokutor Xiano.


text:
San Barbola – Dialuna pa diamars mey anochi polis a wordo notifica di un pick up dobbel cabina, a para dilanti un adres na San Barbola y dos homber a bay den e cura. Mes ora un patruya a bay caminda cu e incidente a tuma luga.
Na jegada polis ta wak cu ta trata di un tereno basta grandi y a pidi asistencia di mas patruya pa yuda busca y wak kiko e dos hombernan aki ta buscando.
Pafo berdad nan a haya e pick up color shinishi, cu e dos hombernan a yega cune.
Algun minuut paden buscando, nan a haya un di hombernan cu tawata tin un flanel color cora. E otro lo a reacciona of posiblemente ta mas lihe cu su compañero si a logra huy.
Polisnan a busca pa basta rato, pero mirando cu ta scur y un area grandi nan a stop y sali cu e homber deteni, wardando transport. Polis a haya tambe un machete, cu a wordo confisca.
Propietario di e luga of tereno a presenta y hunto cu polis a tira bista paden.
Loke tawata straño ta lo siguiente. Den saco di carson di e persona deteni, cu aparentemente lo por tin un poco limitacion mental, ta bin haya un jabi.
A bin resulta cu e jabi lo ta di doño di e tereno. Si ta corecto lo tawata jabi di un auto, cu e doño a perde algun tempo atras. Pues con e homber aki desconoci pa nan por tin e jabi aki ?
Transportwagen a yega y a transporte pa warda di polis. Takelwagen tambe a ser pidi pa hiba e auto warda pa haci mas investigacion.


text:
Un estudio nobo publica na New England Journal of Medicine ta sugeri cu e vacuna contra covid-19 di Pfizer/BioNTech por proteha persona contra e variante nobo di coronavirus, incluyendo un cu nan a wak pa prome biaha na Zuid Africa cu yama B.1,351.
Pa estudio, investigadornan di Pfizer y e ‘Rama Medica di e Universidad di Texas’ a diseña version di e virus mediante ingenieria genetico pa asina porta algun mutacion haya di B.1,351.
Nan a test cu sanger cu a tuma di 15 persona cu a ricibi dos dosis di vacuna Pfizer/BioNTech manera parti di nan training. E test ta mustra cu a produci menos actividad di anticurpanan neutralisante, aun a keda suficiente pa neutralisa di e virus, a skirbi un carta di e revista.
Esey ta liña cu otro estudionan y tambe locual ta wak den otro virus, investigacion a bisa. “Aunke ainda nos no sa exactamente ki nivel di neutralisacion ta rekei pa proteccion contra e malesa of infeccion pa covid-19.
Den nan experiencia cu otro vacuna ta bisa cu ta probablemente cu vacuna Pfizer lo ofrece un proteccion relativamente bon contra e variante”, CNN Scott Waver, director di Instituto di Infeccion di Inmunidad Humanda di Rema Medico di Universidad di Texas y autor di estudio.
“E reduccion di nivel di neutralisacion contra variante di zuid africa di 2/3 ta chikito den comparacion cu e variacion cu e nivel di neutralisacion genera pa e vacuna contra otro virus cu tin variabilidad na su secuencia di proteina cu SARS-CoV-2”, agrega Weaver.
Locual Pfizer ta bisa di e vacuna y variante
Pfizer a bisa cu no tin evidencia cu na bida real cu e variante di e proteccion cu ta ofrece su vacuna. “No obstante, Pfizer y BioNTech ta tumando medida necesario, haciendo e inversion adecua cu combersacion adecua cu reguladornan pa ta den condicion di desaroya y busca autorisacion pa un vacuna di ARNm actualisa of un esfuerso una bes cu reduci e proteccion di e vacuna.
Pa separa, un ekipo di Intituto Nacional di Salud y Moderna a publica un carta di e mesun revista cu ta describi di experimento cu ta raporta luna pasa.
Tambe a informa un reduccion di e contesta di anticurpanan di e virus modifica geneticamente pa parce e variante B.1,351, pero no un reduccion suficiente pa e vacuna traha cu menos eficacia.
“A pesar di e reduccion, nivel di concentracion neutralisante cu (e variante descubri na zuid africa) ta permanece dilanti di e nivel cu ta spera cu keda protehi”. asina e compania a bisa. No a haya reduccion na eficacia na un variante pa prome biaha den Reino Uni conoci manera B.1,1.7.


text:
Kralendijk – E convencion di Dutch Caribbean Nature Alliance (DCNA) cu recientemente a tuma luga a corda participantenan cu naturalesa ta un negoshi enorme. Sin embargo, hopi no ta consciente di e diferente maneranan cu por hasi uzo di naturalesa pa crea crecemento economico duradero. Un di DCNA su metanan ta crea conscientisacion riba naturalesa su potencial.
Balor economico di naturalesa
Sra. Hellen van der Wal, presidente di directiva di DCNA, ta splica cu “naturalesa ta provee nos cu alimento y ta ofrec nos alternativa pa entretenimento y relahacion. E biodiversidad unico cu nos tin den Caribe Hulandes ta un fuente di atraccion pa turista cu ta biaha pa nos region netamente pa contempla e naturalesa aki.” Naturalesa ta forma e fundeshi pa tur actividad economico y di acuerdo cu World Wide Fund for Nature ta calcula cu naturalesa su contribucion na e producto interno bruto na nivel mundial tabata 125 biyon dollar na aña 2018.
Preocupacion tocante durabilidad
Mientras cu naturalesa ta ofrece oportunidad pa crecemento economico considerabel, DCNA ta kere cu un cresemento asina no por bai a costo di e patrimonio natural di e islanan di Caribe Hulandes. Pa por proteha nan biodiversidad unico, e islanan mester integra practicanan di desaroyo duradero den maneho y plannan di termino largo. Pa por logra esaki, naturalesa mester ta punto di salida den toma di desicion y den trahamentu di plannan strategico.
Aporte di DCNA
Durante e convencion cu recientemente a tuma luga na Corsou directiva di DCNA a renoba su compromiso pa intensiva esfuersonan pa crea mas conscientisacion tocante naturalesa su balor economico, particularmente bou di e gobiernunan di Caribe Hulandes. Tambe DCNA lo sigui envolvi e siguiente generacion den discucionnan tocante conservacion di naturalesa. Ta proba cu nan aporte ta di gran balor y p’esey tin un programa structural pa hoben.
Tambe DCNA lo sigui stimula y facilita investigacion sientifico, loke ta necesario pa nabega un futuro carga cu reto y diferente crisis, debi na cambio climatologico. Pa alcansa e metanan importante aki, DCNA lo sigui crea lasonan di colaboracion y recauda fondo. Esaki ta crucial, considerando e retonan cu a surgi como consecuensia di e pandemia.
Ainda tin hopi trabou pa hasi y p’esey colaboracion entre e seis islanan di Reino den Caribe ta di vital importansia. Sra. Van der Wal ta kere cu e convencion a logra fortifica relacionnan existente, pero tin hopi reto pa enfrenta ainda. “Cu cambionan importante den nos structura di maneho, nos ta ekipando nos mes pa por sirbi nos parkenan miho den nan trabou di conscientisacion y conservacion di naturalesa. Ademas, nos ke informa e respectivo gobiernonan di forma mas efectivo, p’esey nos lo sigui traha pa fortifica nos relacion y colaboracion cu tur gobiernoden Caribe Hulandes.” E ta termina enfatisando cu “no por papia di desaroyo duradero, sin papia di conservacion di naturalesa.”
Mas informacion tocante e convencion di DCNA ta disponibel riba pagina di Facebooc di DCNA: DutchCaribbeanNatureAlliance


text:
E evento “Business Plaza-Get Started!” manera ta conoci pa algun aña caba ta dedica na tur hende cu ta desea di lanta un negoshi of cu recien a cuminsa un negoshi. E biaha aki nos edicion ta dedica specialmente na e area di San Nicolas, pues Business Plaza-Get Started! lo ta tumando luga na San Nicolas dia 23 di november 2022, di 5or di atardi pa 9or di anochi na Kulture Café Aruba.
Camara di Comercio y Industria (KvK) a ricibi e peticion na varios ocasion di parti di, tanto comerciante como tambe ciudadano di San Nicolas en particular, pa organisa y trece mas actividad empresarial den e area di San Nicolas. Alabes, e Ministerio encarga cu asunto economico y desaroyo sostenibel tin como meta, entre otro, pa desaroya centro di ciudad di San Nicolas y probecha di oportunidadnan cu San Nicolas ta brinda.
Den e cuadro aki, KvK, como un di su tareanan pa stimula comercio na Aruba y brinda informacion y apoyo na comerciante y futuro comerciante, ta haya importante pa duna atencion e biaha aki na e area di San Nicolas pa medio di su conocido evento informativo “Business Plaza-Get Started!” cu e topico: “Let’s talk business in San Nicolas”.
Business Plaza-Get Started in San Nicolas ta posibel danki na nos sponsor principal Guardian Group y tambe nos colaborador Fast Delivery Services.
Presidente di directiva di KvK, sra. Monica Kock lo habri e programa, sigui pa algun palabra di Minister di Asunto Economico, Comunicacion y Desaroyo Sostenibel, sr. Geoffrey Wever.
E presentacionnan ta consisti di Chris Kross y sra. Chamilla Williams cu lo conta un poco di nan experencia como comerciante cu ta haci negoshi, entre otro na San Nicolas; Rocio Burgos di Meliorate Branding Boutique cu lo comparti su conocemento tocante aspectonan basico di marketing; Gilmar Croes di Monarch CPA LLC lo duna informacion tocante impuesto pa negoshi chikito y por ultimo, Nadine Antersijn lo splica pakico servicio na cliente ta crucial pa bo negoshi. Ademas, representantenan di Qredits, Departamento di Asunto Economico, Universidad di Aruba, Guardian Group y KvK lo tin un booth pa brinda informacion.
Na final di e presentacionnan, publico ta haya oportunidad pa haci pregunta na e oradornan. Manera ta custumber, nos ta clausura cu un ora di networking.
Registracion ta habri pa un y tur cu tin interes pa atende e evento aki via e siguiente link: https://forms.gle/2Ey3nZn53Hkn5bsKA. E evento aki ta completamento gratis. Tene na cuenta si cu esaki no ta garantisa bo cupo riba dia di e evento, pues percura pa yega trempan pa bo por sigura bo luga.
Pa mas informacion por tuma contacto cu KvK via email: businessinfo@arubachamber.com of por yama na: 582-1566 ext. 30/35/42.


text:
E famoso cantante Hulandes y personalidad di television Frans Bauer ta disfrutando di un vakantie na Aruba, na Divi Resorts
Frans Bauer, procedente di Roosendaal, na Hulanda, ta un cantante Hulandes popular, conoci pa su levenslied, cu letranan y un melodia cu ta sali directamente di su curason. Lantando den un ambiente sumamente simpel y humilde, Bauer su aspiracionnan for di un edad hoben tabata pa haci algo mas cu su bida y bira un cantante. Inspira pa Julio Iglesias, Elvis Presley y Koos Alberts, un otro streya Hulandes, Bauer a logra di lansa su carera na 1987 ora el a graba su prome single: Ben Je Jong? E productornan Hulandes Rudi Schreijenberg y Emile Hartkamp a dun’e un man cu e aspectonan tecnico di e produccion, y e resto ta historia! Bauer a logra fama local, sigui pa fama nacional, participando den e programa popular di television All You Need Is love na cuminsamento di 1992, unda e mester a scohe dos fanatico femenino pa sali riba un “date” cune. Na 1994 el a logra su prome hit nacional cu e cantica romantico Als Sterren Aan De Hemel Staan, y na 1997 el a domina Alemania cu su album Weil Ich Dich Liebe, cual traduci ta nifica Paso Mi Ta Stima Bo. Frans Bauer su fama a sigui crece te e momento cu el a haya su mesun show di realidad, titula De Bauers, den cual su bida diario, incluyendo su bida di famia cu su casa Mariska van Rossenberg, a wordo filma. Bauer tambe ta diseña un liña di paña pa e cadena di tienda di Vroom & Dreesmann cu ta basa na Hulanda. Bauer, kende por ser mira riba e portretnan hunto cu top gerencia di Divi Resort, Alex Nieuwmeyer y Gerrit Griffith, a gana varios premio y honor, incluyendo e titulo di Ridder in de Orde van Oranje-Nassau, danki na su trabou caritativo, y e Gouden Televizier-Ring, pa su show di realidad cu pa varios aña a wordo transmiti via television na Hulanda.


text:
Departamento di Enseñansa Aruba (DEA) ta informa cu su seccion encarga cu Arubalening lo ta cera pa publico riba diahuebs 23 di juli y diabierna 24 di juli proximo.
Esaki ta en conexion cu e trabounan di finalisacion di e aplicacionnan pa un Arubalening entrante augustus 2020.
Manera tur aña un grupo grandi ta aplica pa un Arubalening pa cuminsa cu un estudio entrante luna di augustus. E aña aki ta procesando al rededor di 500 aplicacion pa un Arubalening. E
grupo di mas grandi manera tur aña a aplica pa sigui studia na Hulanda, aproximadamente 289 studiante. Tambe ta finalisando 147 aplicacion pa sigui studia na Aruba, sea na UA, IPA of EPI.
Pa Merca y Canada a ricibi 38 aplicacion.
Dialuna dia 27 di juli 2020 e seccion encarga cu Arubalening lo brinda servicio na publico na e orarionan di custumber.
Departamento di Enseñansa Aruba ta pidi disculpa pa cualkier inconveniencia cu esaki por ocasiona y ta gradici pa e comprension.
Mas informacion
Pa mas informacion di Arubalening, e proceso di aplicacion y e diferente deadlines por acudi na website “Enseñansa Aruba” www.ea.aw
y busca Arubalening Portal den e alfabet menu riba
e pagina principal. Tambe por sigui DEA via Facebook y Instagram @educationaruba pa informacion y anuncionan importante.


text:
Djaluna awor dekolonisashon ta den Staten. Un miembro a bisami di no sa di dokumentashon relevante ku lo forma base pa diskushon. Parsemi un oportunidat pa improvisá (kada 21 miembro ta haña 30 minüt di palabra), bati Hulanda, papia ‘nonsense’ i kita atenshon di nos realidat: no tin programa di gobernashon ni presupuesto, maneho devastador pa ku COVID, desòrdu públiko i redukshon di klase medio.
Mester realisá ku dekolonisashon segun Nashonnan Uní (i promé, Liga di Nashonnan) ta sea independensia, asosashon boluntario òf integrashon (ku un pais independiente). Den pasado èks kolonia Somalialand Italiano a integrá den Repúblika di Somalia. E teritorio Wèst Sahara ke un refèrendum pa skohe entre independensia òf integrashon den Maroko. Estadonan Federal di Micronesia for di 1986 a opta pa un asosashon boluntario ku Merka.
Nashonnan Uní (UN) ta laga ningun duda ku e derechi di dekolonisashon ta di pueblo i tambe ta stipulá ku pueblo mester “skohe su opshon di dekolonisashon den libertat”. Eskoho a base di libertat no por ta den man di 11 polítiko den Staten kaminda den nos sistema algun por a asta haña sero (0) voto.
Idealmente mester skohe via un referèndum liber. Ta di lamentá ku nos no tin un lei di referèndum. Unu ku ta determiná kua ta e mínimo kantidat di votadó p’e tin balides, i e persentahe nesesario di voto pa gana un referèndum konstitushonal. Pues, si apenas 10,000 hende vota i 5,001 disidí pa sea independensia òf integrashon, e ta balido? No tin lei ku ta bisa kontrali. Integrashon no solamente por ta den Hulanda. Tambe por skohe pa integrá den Venezuela.
Spera ku lo introdusí un moshon ku ta haña sosten pa bin ku lei di referèndum ku ta kontestá e puntonan ariba menshoná. Ademas mester eksihí pa establesé e (posibel) konsekuensia, kondishon, inkluso e plachi finansiero i di rekurso humano di dekolonisashon. No por laga polítikonan bolbe gaña nos ku Hulanda mester bai di akuerdo ku integrashon i nos lista di eksepshon. Tambe mester splika kon siendo independiente lo atendé ku defensa, miembresia di organisashonnan internashonal i relashonnan eksterior.
Dekolonisashon ta muchu importante pa lag’é den man di algun polítiko ku ta bria pa nan inkapasidat. E desishon mester ta di pueblo i p’esei e mester ta sólidamente ankrá den un lei ku no ta laga espasio pa duda i multi interpretashon.
Willemstad, Kòrsou


text:
Copa Betico Croes 2022 a inicia den stadion di Frans Figaroa na Noord unda dos ekiponan bisina di bario Caiquetio y Britannia a topa otro. Un wega mas cu claro cu a bay sin su publico, pues hopi keto.
Mester bisa cu den e prome tempo Britannia a domina e wega creando algun bon oportunidad di gol pero no por a sorprende portero Erasmus. Di otro banda e portero Eduardo Loefstop no a haya mucho resistencia di e delanteria di Caiquetio faltando un tres minuut promr cu halftime. Dado momento Caiquetio mester a hasi dos cambio unda portero Brian Erasmus y delantero Gerald Vries ta lesiona. Britannia ta ahusta riba tereno y sigui buta presion unda nan ta logra habri e marcador. Na di 35 minuut, e alero Pieter Susebeek di Britannia ta haya un bon pase unda e ta bay laga e defensor Rafael y cu un bon tiro e ta bati portero Marlon Lampe pa e 1 – 0. Ni cinco minuut despues riba un cruse di e bolante Juel Balentin e delantero Roderick Lampe ta anota e 2 – 0.
Den e di dos tempo, Caiquetio a sali bon den e prome binti minuutnan unda nan a crea varios peliger dilanti e porteria di Britannia. Na di 51 minuut, Caiquetio ta corta ventaha unda e delantero, Emigene De Cuba ta anota cu un tiro diagonal cu ta laga portero Eduardo Loefstop sin chens di reacciona pa e 2 – 1. Un rato despues un tiro di Glembert Kock ta ser bon tapa pa portero Loefstop.
Segun e wega ta transcuri tanto Britannia como Caiquetio a ataka e gol di otro pero no por anota e gol. Caiquetio ta haya un bon oportunidad via un tiro liber pero portero Loefstop ta para esaki den gran forma. Caiquetio sin duda tabata bon den e di dos tempo pero tabata falta e homber gol padilanti. Na ultimo e cansancio a hunga un rol y aki Britannia a probecha bon. Na di 84 minuut un tremendo hugada individual di Pieter Susebeek kende ta kita dos hungador y portero Lampe for di su curpa ta pone e bala den teblachi pa Juel Balentin cu ta anota facil e 3 – 1.Un wega bon controla pa arbitro Matos cu na dos ocasion mester a saca carchi.
Mucho mas no a pasa den e wega cu Britannia pasando pa e proximo buelta otro siman.


text:
Puerto Rico ke bira un estado Merka.
Un mayoria di na Puerto Rico a vota den un referèndem pa bira un estado integral di Estádos Unídos. E resultado no ta obligatorio, pero segun gobernadó di Puerto Rico, e ta un señal pa e gobièrnu merikano.
E isla den laman Karibe ta un teritorio no-inkorporá den Merka. E portorikeñonan ta siudadano merikano, pero no tin mes tantu derechi. Ora tin elekshon merikano nan no por vota.
Den e referèndem a puntra hende nan opinion tokante e forma estatal di Puerto Rico. Votadónan por a skohe entre e státus aktual, independensia òf bira e di 51 estado merikano. 97% di e hendenan ku a bai vota a skohe pa e delaster opshon. Sinembargo e kantidat di hende ku a bai vota tabata abou. Solamente 23% di portorikeñonan ku derechi di voto, a bai vota. Partidonan di oposishon a hasi un yamada pa bòikotiá e referèndem.
No opstante di esei gobernadó Rossello a papia di un éksito grandi. El a bisa: ”E gobièrnu federal no por ninga votonan di e mayoria di siudadano merikano”.
Kongreso merikano tin e último palabra riba e forma estatal di Puerto Rico. E mayoria repúblikano na Merka no ta sinti mashá pa atmishon di Puerto Rico komo e di 51 estado di e pais.


text:
SKOA cu Exitoso Congreso Nacional di Enseñansa den Caribe 2021
EXITOSO CONGRESO NACIONAL DI ENSENANSA DEN CARIBE ORGANISA PA SKOA.
Pa e di cuater aña consecutivo SKOA a tene nu Congreso Nacional di Enseñansa riba diamars dia 2 di november 2021. Despues cu na 2020 esaki mester a tuma lugar online, e aña aki a scoge pa haci uzo di e mesun format pa motibonan practico, economico y pa preveni un evento di superspread di e Covid-19 virus. Como resultado, e congreso aki, cu ta wordo yama un congreso nacional, door cu SKOA ta e fundacion educativo mas grandi na Aruba, a resulta di a bira uno internacional, door di participacion di maestronan di nos islanan ruman Boneiro y Curaçao.
Despues di e apertura cu e signatura catolico, un palabra di bon bini di representante di Raad van Toezicht di SKOA, Mr. Gino Goeloe y un discurso di directora di SKOA Sra. Anueska Bayley, nos maestronan por a login riba e plataforma online pa participa na 5 ronde caminda varios differente workshop tawata wordo ofrec’i, parti riba henter dia te cu 3’or di atardi. Na e mesun momento tambe tawata tin tarea specialisa pa e directivanan di scol.
Por a parti e topiconan di e tareanan den 3 tema, aunque algun presentacion tawata tin elemento di mas cu un tema:
- Cuido di mucha, mayor y maestro den ensenañsa
- Organisacion di les combina cu aplicacion di tecnologia digital
- Habilidadnan di siglo 21.
Riba e dia di estudio aki, tawata tin atencion special pa e fenomeno di ‘burn-out’ cual den e sector di ensenañsa ta frequencia mas hopi cu den otro sector; 27,4% compara cu un average di 17%, a base di e resultadonan di e investigacion: ‘Nationale Enquête Arbeidsomstandigheden’ door TNO en het Centraal Bureau voor de Statistiek, 2019).
Burnout
Durante un presentacion plenario , keynote speaker di Belgica, Luk deWulf, autor di entre otro e bukinan ‘Kies voor je Talent’ y ‘Stop Burnout’. Luk DeWulf, su bukinan a wordo republica pa 22 biaha caba. Ademas e ta duna differente workshop pa reconose y desaroya talento den mucha. De Wulf, cu a gradua den Pedagogiek na e Universidad Catolico di Leuven (BE), a comparti su definicion di e concepto di talento. Tambe el a splica e proceso di cooperacion necesario, pa por reconose, preveni of sali for di un Burnout. Akibou algun punto interesante:
- Esnan cu ta haya un burnout, no ta personanan cu no sa traha duro, a contrario. Nan ta na haltura di tur nan responsabilidadnan.
- Un burnout semper tin di haber cu trabou, caminda un depression lo por tin di haber cu tur otro areanan di bo bida.
- Bo talento lo por bira bo debilidad, ora cu bo ta na caminda pa un Burnout, door cu bo ta pasa over di bo mesun fronteranan te ora bo curpa mes bisa: Ta Basta!
- Un coopracionon, manager of colega cu por reconose e signalnan cu su co-trahador no ta funciona optimalmente mas, lo por yuda e trahador aki, enbes di reaciona riba su erornan cu feedback negativo, cual ta haci e situacion piho.
- Tambe e falta di un perspectiva den un carera of riba un cambio desea pa cu e persona su trabou den futuro, ta un causa grandi di burn-out.
- Caminda den otro sector por cambia di trabou of sector facilmente pa elimina e causa na trabou, den ensenansa e docente of maestro lo mester bay bek caminda el a bira malo, sin cu algo a cambia of wordo soluciona.
Tarea di DG-Experto a sobresali den ‘Digital Experencial Learning’.
Cada tarea tawata uno interesante, aunque algun tawata sobresali door di ta mas interactivo, of adapta pa e situacion na Aruba of cu un manera di traha mas activo y un nivel mas avansa. Un ehempel con e lesnan di awendia por cumpli cu e era di experiencia, tawata e tarea di SKOA DG-expertonan Jane, Ruzischka y Mario. Esnan cu a click riba nan curso, no a haya chens ni pa gaap. E tarea tawata uno cu a laga e maestronan experiencia kico e alumnonan lo por experiencia ora e maestro haci uzo di e tecnologia di awendia. A cuminsa cu preguntanan interactivo y despues a laga e maestronan experiencia e les. Aplicando soft skills (traha den grupo) , uzo di ZOOM riba un nivel mas efectivo, uzo di cellular pa scan QR codes pa asina yega na un formulario riba Google forms, despues uza QR code pa yega na un website manera por ehempel Kahoot, caminda mester a contesta preguntanan cu tawata uza multi media, pa asina descrubi un code secreto. Tur esaki pa por a sali for di un ‘Virtual Escape Room’ den un tempo stupila. Un les cu a sinti manera un aventura y e participantenan lo no lubida facilmente.
Habilidad di era 21
Pa e ultimo 5 aña caba, mundo moderno a cambia di e ‘Era informativo”, pa e ‘Era di Experiencia’. A base di diferente apps nos por experiencia mundo na un otro manera. Sea e ta un app pa por reconose tur strea na cielo of un app pa wak con un sofa di IKEA lo pas den bo cas. Para dilanti klas y splica kico ta skirbi den e buki, no ta sufficiente interesante mas pa e generacion di awe. Nan kier wak, scucha, sinti y soluciona problemanan cu nan mesun habilidadnan. Educacion ta forma pa wordo experiencia riba un manera digital, 3D of 4D cu AR (Augmentated Reality) of VR (Visual Reality) enbes cu ta uza tecnologia pa informa e alumno via 2D (TV). Cu materialnan ‘old school’ tambe por experiencia e concepto di computing, cual ta uno di e habilidadnan di ciglo 21. Mester djies cambia e manera di wak un material, pa haya un aplicacion nobo cu ta pas cu e habilidadnan di e era 21. Claro cu tecnologia tambe ta duna oportunidad pa desaroya bo habilidad como maestro y pa yuda bo alumnonan desaroya nan mes.
Prome lustrum: 1 di november 2022
E fecha di e siguiente Congreso Nacional den Caribe di SKOA ya caba ta conosi y lo wordo organiza dia 1 di november 2022. Riba e dia aki lo celebra e di cinco biaha cu ta organisa e congreso educativo, cu tur ana ta bira mas grandi y di un calidad halto. SKOA, bou liderazgo di Sra Anuesca Baly, ta yama danki na tur maestro cu a participa na e congreso y ta invita nan pa otro aña tambe.
Gisele Sint Jago


text:
Nos guera no ta kontra karni ni sanger (hende), pero kontra spiritunan malu. Pues, si nos sa kontra ken nos ta luchando, nos ta sinta na e lugá korekto i ku pensamentunan korekto.
Fuera di esei, e sabiduria aki ta yuda nos pa no kometé loke tantu nos ta repudiá di nos atversarionan.
Pasó, den batayanan grandi, e chèns ta hopi grandi ku esun ku ta lucha por bira un “mònster”, eksaktamente manera e “mònsternan” ta bringa kontra esun ku tantu e ta repudiá.
Lucha, vense i permanesé ku konsenshi trankil sin senk.


text:
E leyenda di músika Jazz, Al Jarreau a fayesé na edat di 76 aña.
Siman pasá a sali den notisia ku e legendario kantante di jazz, Al Jarreau lo a baha ku penshun debí na problemanan ku salú. E kantante mester a drenta hòspital na Los Angeles i djadumingu den kurso di dia su representante a bisa medionan di komunikashon ku Jarreau a fayesé. Al Jarreau tabatin mas ku 50 aña ta kanta i el a gana 7 Grammy Awards. E tabata e úniko kantante ku a gana e premio di e kategorianan di jazz, r&b i pop. Jarreau tabata konosí komo un “scatsinger”, esta un kantante ku por a imitá vários instrumènt ku su bos.
Jarreau a nase na 1940 na Wisconsin i despues el a bai skol sekundario na San Fransisco. Huntu Goerge Duke el e forma su promé trio. Tabata durante un kompetensia pa buska talento nobo, ku e kompania Warner Brothers a organisá, ku atenshon a kai riba Jarreau. Mesora nan a ofresé un kòntrakt i na 1975 el a saka su promé album titulá ‘We Got By’. Den un mensahe postumo Al Jarreau a hasi un yamamentu na hubentut : “Buska algu artistiko ku bo por hasi ku pashon i hasi’é. Ku arte den bo bida, lo bo ta un mihó miembro den bo famia, un mihó bisiña den bo bisindario, un mihó amigu i un mihó suidadano”.
Aña pasá Al Jarreau tabata na Kòrsou durante Curaçao North Sea Jazz pa su presentashon den Landhuis Brakkeput Mei Mei.


text:
Kon siña Meditashon Trasendental
Tin 7 paso pa siña Meditashon Trasendental:
Stap 1: Charla de Introdukshon
Si bo ta interesá pa siña mas tokante Meditashon Trasendental, bishitá gratuítamente un di nos charlanan di introdukshon. Nos maestronan eksperensiá lo splika kon Meditashon Trasendental por benefisiá bo, kon e ta diferensiá di otro práktika i nan ta kontestá kualkier pregunta bo por tin. Tur hende interesá por atendé, e ta kompletamente gratis i no tin obligashon pa siña (1 ora – gratis)
Sentronan lokal di enseñansa ta tene charla di introdukshon regularmente. Sita personal tambe ta posibel riba petishon.
Personal
Na un Sentro di MT lokal ku un maestro sertifiká: 1 ora, gratis
Webinario Bibu – pronto optenibel
Ku oradornan nashonal destaká: 1 ora, interaktivo, gratis
Video Online – pronto optenibel
Di Dr. John Hagelin, físiko kuantiko: 20 minüt, gratis
Stap 2: Charla Preparatorio
Mekanismo di e téknika di Meditashon Trasendental – kon e ta funkshoná, dikon e ta fasil pa siña i sin esfuerso pa praktiká, kon e ta diferente for di otro formanan di meditashon, i su origen. (45 minüt – gratis)
Stap 3: Entrevista Personal
Averiguá mas den un enkuentro personal ku un maestro sertifiká di MT. (10-15 minüt – gratis)
Porfabor nota: Por kompletá stap 2 i 3 pareu ku stap 1
E siguiente stapnan (stap 4-7) ta tuma lugá durante kuater dia konsekutivo
Stap 4: Instrukshon Personal
Ku un maestro kualifiká. (1-2 ora)
Stap 5: Promé Seminario
Pa verifiká e práktika korekto i instrukshonnan mas aleu (1-2 ora)
Stap 6: Di Dos Seminario
Pa komprondé mekanismo di e téknika di MT (1-2 ora)
Stap 7: Di Tres Seminario
Pa komprondé estadonan mas haltu di desaroyo humano (1-2 ora)
Siguiente 6-Luna
Una bes bo kompletá e shete pasonan inisial di instrukshon, lo bo tin e konosementu intelektual i e eksperiensia nesesario pa praktiká di un manera apropiá e téknika di Meditashon Trasendental.
Despues ta sigui un serie di enkuentro personal ku bo maestro i lès siguiente – ofresé sin gastu adishonal
E seshonnan aki ta stabilisá práktika korekto di bo meditashon pa sigurá ku bo ta haña e benefisionan kompletu. Por programá e enkuentronan aki na bo kunbinensia durante hinter e promé seis lunanan di bo práktika di Meditashon Trasendental. E seshonnan siguiente aki ta opshonal pero altamente rekomendá.
Apoyo Bida Largu
Komo un graduado, bo ta bin na remarke bida largu pa e programa ofresé pa kualke sentro di Meditashon Trasendental. Esaki ta inkluí guia personal di bo práktika di meditashon, charlanan avansá, eventonan speshal, meditashon di grupo, i selebrashon.
Si kualke dia bo kier refreská bo práktika òf haña mas instrukshon, esaki ta optenibel a kambio di un pago mínimo na kualke sentro di Meditashon Trasendental.


text:
Pronóstiko di tempu pa Kòrsou i bisindario bálido te djadumingu mainta 6:00 o.l, 7 di yüli 2019.
Pronóstiko
Pronóstiko di tempu pa Kòrsou i bisindario bálido te djadumingu mainta 6:00 o.l, 7 di yüli 2019.
Kompilá: djasabra 6 di yüli 2019, 05:00 o.l. (09:00 UTC)
Tempu: Leve te parsialmente nublá ku un chèns pa un áwaseru di durashon kòrtiku den oranan di mainta. Despues tempu lo ta seku.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:16 i ta baha 19:05 o.l.
Bientu: For di un direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga te fuerte; forsa 6 (40 te 50 km/h, 22 te 27 nudo).
Situashon general: Un ola tropikal ta move west i bandoná nos área. Sinembargo, e presensia di e sistema aki ta mantené e ambiente un poko faborabel pa desaroyo di un áwaseru lokal di durashon kòrtiku durante oranan di awe mainta. Despues un airu seku lo drenta nos region i sòru pa un wer seku. Adishonalmente bientu lo oumentá un poko awe. Tambe laman lo ta generalmente moderá..
Kondishon di laman: Moderá ku altura di olanan entre 1 te 2 meter (3 te 6 pia).
Sistemanan signifikante di wer tropikal: Ningun.
Fenómeno spesial: Ningun.
Pèrspektiva te djaluna mainta: Level te parsialmente nublá i generalmente seku.
Meteorólogo: Figueroa


text:
ORANJESTAD - Awe merdia Federacion di Trahadornan di Aruba (FTA) y Boticanan di Servicio a firma nan di dos contrato colectivo di trabao (CAO). Den e acuerdo aki e enfoke principal tawata fortificacion di e poder di compra di e empleado, cual a resulta den tanto un aumento porcentual di salario pa e duracion di e acuerdo como tambe un ahuste na e structura di salario, ampliando esaki pa asina tin mas espacio pa crece. Ademas a acorda un aumento anual di e bonus di fin di aña como tambe e dianan di vakantie. E CAO tin un duracion di 4 aña.
LIMA – Parlamento di Peru a baha su presidente Pedro Castillo diaranson atardi. Despues, trupanan di seguridad a detene e presidente. Prome cu e voto di desconfiansa, Castillo a anuncia pa desolve e Parlamento den un intento pa evita su retiro. Den un discurso televisa, e la anuncia un gobierno interino y un toke de queda y eleccion nobo. Pero tur esaki a crea aun mas critica riba dje. Vise presidente Dina Boluarte ta papia di un golpi di estado. Ta intencion pa Boluarte sigui goberna e pais awor cu a baha Castillo.
BOSTON – E ekipo di baseball professional mericano Boston Red Sox a firma e yiu di Corsou Kenley Jansen pa un contracto di 2 aña balora na 32 miyon dollar diaranson. E club mes no a confirma e noticia, pero MLB ta papia di esaki riba nan portal. Jansen tabata cu Atlanta Braves den e temporada pasa, y a bandona Dodgers despues di 12 aña.
ORANJESTAD – Recientemente Aruba Airport Authority N.V. (AAA) a organisa su di tres “Spotter’s Day”. Desde 2018, Aeropuerto di Aruba a reconoce cu tin un interes grandi pa “plane spotting” na nos isla. Mas y mas spotter ta ‘tag’ Aeropuerto di Aruba den nan potret y pa e motibo ey, na 2018, a tuma luga e prome “Spotter’s Day”. Debi na e interes grandi ricibi, a dicidi cu “Spotter’s Day” lo bira un evento anual pa Aeropuerto di Aruba. Despues di dos aña ausente, e aña ‘ki a invita tur spotters pa asina aplica pa participa na Spotters Day.
ORANJESTAD - E asosacion conoci como Aruba Timeshare Association (ASA) su iniciativa di entrenamiento rond e isla, presenta pa CHTA Education Foundation, a haya un sorpresa riba recientemente ora cu pa medio di Tom Pas cu a pasa un rato pa combersa cu e 24 supervisornan. Pas tabata gerente di Education Foundation entre 2002 cu 2013 y ta pasiona riba su desaroyo personal y yuda otro hende haya un chens pa mehora nan bida profesional.
AMSTERDAM - Prinses Amalia, e yiu mayor di Rey Willem Alexander ta cumpli 19 aña awe. Pero debi na menasa contra dje, e lo no por celebra esaki otro cu den su cas cu famia. Desde e aña aki Amalia ta studia na Universidad di Amsterdam, pero ta sigui su lesnan via computer na cas. E ta studia Politica, Psicologia, Ley y Economia. Tabata intencion pa Amalia biba na scol manera tur studiante regular, pero na October esaki a cambia y a nifica cu e mester a bay cas bek y sigui su estudio desde eynan.


text:
DEN HAAG – Aruba, Kòrsou i Sint Maarten atrobe no a yega na un akuerdo ku Hulanda tokante sentenáres di miónes di fiansa di corona. Tòg e islanan tin ‘speransa’ i ta ‘mas optimista’.
E asina yamá Entidat Karibense di reforma ta loke ta stroba e deliberashonnan. E islanan ta teme ku via un instituto asina ta mandatario hulandes so ta bai determiná kon ta saka e sèn fiá.
Staatssecretaris Raymond Knops na afloop van de Rijksministerraad
‘Mas espasio pa negoshashon’
Aruba, Kòrsou i Sint Maarten ta bisa ku asina no ta sobra masha di nan outonomia. Nan ke firma solamente si nan tambe tin un propio representante den e Entidat di Reformashon. Tambe e islanan ke e posibilidat pa ofisialmente apelá si aworó nan no ta di akuerdo ku e enfoke hulandes.
Na promé instansha Den Haag tabata ke pa e islanan firma banda di e krus chikí. E representantenan di gobièrnu di e islanan djabièrnè despues di e Konseho di Minister di Reino ta bisa ku nan ta mira un tiki mas ‘komprenshon i espasio’ na banda hulandes.
“Bo no por drenta un negoshashon bisando: no tin niun milimeter di espasio pa negoshá. Mi sintimentu ta ku tin moveshon”, segun representante di gobièrnu Anthony Begina di Kòrsou. “Mi tin speransa”, René Violenus di Sint Maarten ta bisa.
Gevolmachtigde minister Guillfred Besaril van Aruba
Islanan ta di akuerdo ku e kontenido
Si ta trata di e kontenido di e plannan pa reforma, e islanan kasi ta riba e mésun liña ku Hulanda. Por ehèmpel den e pakete tin punto di akshon pa reforsá e ekonomia, baha e gastunan di e sektor públiko i pèrkurá pa mas sèn drenta na servisio di impuesto.
Bou di direkshon di e mesun Entidat di Reforma ei lo bini kambio tambe riba tereno di kuido, hustisia i enseñansa. Ke men e islanan no solamente ke firma delantá pa e plannan, sino nan ke por disidí huntu durante e ehekushon di e plannan.
Na sèptèmber tin un Konseho di Minister di Reino atrobe na Den Haag.
Miéntras tantu ku no tin un dil í e islanan no ta kumpli na e kondishonnan ku a stipulá, lo no bini sèn tampoko. Esei ta e mensahe ku sekretario di estado Raymond Knops (Relashonnan den Reino, CDA) for di yüli ta para ariba.
Aruba ta kana dilanti i Kòrsou ‘kasi’ ta kumpli ku e kondishonnan ku a pone anteriormente. Por ehèmpel Aruba a baha e gastunan di salario pa ámtenar ku 12,5 porshento kaba. Gobièrnu di Kòrsou ke pasa e mésun kondishon, pero mester hasi e desishon aki ofishal ainda. Sint Maarten ta kana atras, Knops ta bisa.
Por lo pronto 11 di sèptèmber ta e próksimo Konseho di minister di Reino, pero por sera un dil mas promé. E simannan binidero e islanan ke sigui negoshá ku Hulanda.


text:
Centenares di mucha muhe di Nigeria a keda secuestra siman pasa na un internado a keda den libertad Esey ta pone fin na un serie di secuestro di e nacion di Africa Occidental.
E mucha muhenan, di 10 aña dilanti, bisti cu nan hiyab blau tabata dilanti di sala di conferencia di Cas di gobierno di esatdo di Zamfara, nan tabata mustra trankil y lo ricibi check up medico prome cu entrega nan cerca nan mayor.
E gobernador di Zamfara, Bello Matawalle a haci anuncio y ta contento di e liberacion aki. Funcionarionan a bisa cu esnan tras di secuestro ta grupo arma cu ta opera na estado di Zamfara y ta secuestra pa placa of pone presion pa liberacion di nan miembro di prison.
Na momento di atake, un residente a bisa The Associated Press cu hende homber arma tambe ataca un campamento militar y un luga di control cercano, locual a impidi cu soldat por a logra scapa nan.
“Nos tabata drumi ora cu nos a cuminsa tende tiramento. Nos a lanta di nos cama y nan a cuminsa grita nos pa nos cuminsa core, pa motibo cu ladrona drenta”, un di e mucha muhenan a bisa.
Nigeria ta testigo di varios atake y secuestro di e tipo aki na ultimo añanan, e mas notorio tabata na 2014, ora cu rebelde yihadista di Boko Haram a secuestra 276 mucha muhe na un scol di Chibok. Mas di 100 mucha muhe ainda ta desapereci.
Boko Haram ta opone na educacion occidental y nan combatiente ta ataca e scolnan. Pero mayoria di atake ta perpetrado di grupo criminal arma sin idealogia.


text:
Asuntunan Sosial i Empleo
For di promé di yüli 2021, unidat SZW (Asuntunan Sosial i Empleo) di RCN ta ofresé dunadónan di trabou e posibilidat di mèldu ousensia na trabou online. Ta trata e notifikashon aki komo un petishon pa pèrdida di salario.
2-Factor Authenticatie
Komo ku SZW ta risibí komo manda informashon personal via MijnCN, ta nesesario pa tin protekshon èkstra. P’esei uso di 2-Factor Authenticatie pa servisionan online di SZW ta obligatorio. Lesa aki mas tokante 2-Factor Authenticatie.
Notifikashon online di ousensia
Kada trahadó na Hulanda Karibense ta keda haña pago si e no por traha pa motibu di malesa, verlòf di embaraso òf un aksidente na trabou. Dunadónan di trabou por haña (un parti di) e suèldu ku a paga akí bèk via pèrdida di suèldu. Den e proseso nobo via e portal di web di SZW bo ta mèldu e ousensia na trabou di bo empleadonan riba MijnCN. Ta trata e notifikashon aki outomátikamente komo un petishon pa pèrdida di salario.
Mas informashon
Bo tin pregunta tokante e sistema i bo notifikashon di ousensia online? Wak e ora ei e preguntanan mas frekuente hasí i e kontestanan òf usa e funshon di búskeda parti ariba na man drechi di e wèpsait akí. Bo tin pregunta pa loke ta trata di e seguro sosial akí? Bai e ora ei riba e wèpsait di unit SZW di RCN.